Kenapa Rakyat Negara Paling Gembira Di Dunia Minat Metal?

Metal merupakan muzik yang sangat kurang digemari oleh masyarakat kerana bunyinya begitu bingit. Ditambah lagi lirik lagu metal banyak bersifat penentangan, kritikan dan anti-establishment.

Namun apa peliknya, Finland yang menduduk ranking nombor 1 dalam Happiest Countries in the World 2022 terkenal dengan muzik metal.

Malah, muzik metal di Finland diterima oleh seluruh masyarakat Finland sehingga menjadi sangat arus perdana. Buktinya, lagu nasyid Finland turut menggunapakai genre metal dan dekat karaoke pun ramai yang melalak guna lagu metal.

Bukan itu sahaja, Era cawangan Finland turut memainkan begitu banyak lagu metal di radio. Antara band metal Finland yang popular adalah Children Of Bodom, Nightwish dan Lordi.

Persoalannya sekarang kenapa rakyat negara paling gembira di dunia minat metal? Mereka nak lawan pemerintah ke?

Sejak dahulu lagi, Finland dikelilingi oleh cuaca yang agak ekstrem seperti terlampau sejuk dan mereka perlu bertahan untuk hidup.

Jadi apabila manusia dikeliling oleh cuaca yang ekstrem begitu lama, mereka tidak dapat melakukan rutin harian seperti biasa.

Hal ini akan membawa kepada tekanan.

Senang cerita, orang Finland menjadikan muzik metal sebagai cara terbaik untuk mereka melepaskan tekanan. Mungkin dengan muzik yang agak keras dan suara begitu serak mampu memberikan ketenangan kepada orang Finland.

Orang Finland sebenarnya sangat susah nak ekspresikan emosi mereka secara langsung. Bermakna mereka tidak tahu bagai nak tunjukkan rasa marah, gembira, sedih dan sebagainya kepada orang lain.

Maka orang Finland menjadikan muzik metal sebagai tempat untuk mempamerkan emosi mereka. Tapi masalahnya sekarang, metal ini memang dikenali sebagai lagu yang berbentuk krtikan dan penentangan.

Namun bagi orang Finland terdapat juga sub genre metal seperti melodic death metal yang mampu menaikkan semangat mereka tatkala mendengar lagu tersebut.

Kebanyakkan orang Finland merupakan pembaca buku yang sangat tegar. Jadi muzik ringan yang banyak dipelopori oleh penyanyi-penyanyi pop sangat tidak digemari oleh orang Finland.

Bagi orang Finland, metal merupakan muzik yang sangat intelektual dan sesuai dengan pemikiran mereka. Ini kerana lagu dan lirik metal ini lebih banyak mengajak orang Finland untuk berfikir.

Jadi jangan terkejut jika ternampak budak nerd pegang buku di Finland layan metal sebab situasinya berbeza di Malaysia.

Bunyi yang agak binyit dalam muzik metal sebenarnya sudah sebati dengan orang Finland. Ini kerana suatu ketika dahulu, Finland merupakan negara yang terkenal dengan pembuatan kertas dan kejuruteraan mekanikal.

Kebanyakkan orang Finland pula bekerja di kilang dan mereka sudah lali dengan bunyi bising mesin.

Irama dan riff yang berat ini mengingatkan orang Finland kepada masa lalu mereka yang pernah masyarakat industri.

Jadi dengan mendengar lagu metal, ia akan mengembalikan nostalgia lama kepada orang Finland.

Dibeberapa negara mungkin terdapat kelompok yang sukakan metal dan bencikan metal.

Tetapi di Finland, perkara itu tidak terjadi kerana metal adalah sebahagian daripada identiti mereka.

Bermakna orang Finland memiliki self of belonging yang sangat kuat dengan muzik metal.

Buktinya Finland boleh dikatakan sebagai antara negara yang menerima metal di pentas arus perdana.

Paling menarik lagi terdapat lebih 70 band metal bagi setiap 100,000 populasi orang Finland. Hal ini sekaligus menjadikan Finland sebagai negara paling metal di dunia.

Finland juga aktif menganjurkan festival metal yang dihadiri ribuan metalhead pada setiap tahun.

Mungkin di majlis perkahwinan orang Finland, kita dapat melihat mak cik-mak cik rewang berkaraoke lagu metal.

Kesimpulannya, penerimaan orang Finland terhadap muzik metal bukanlah bermakna mereka mahu melawan kerajaan. Tetapi muzik itu sangat sebati dengan mentaliti dan budaya mereka.

Berlainan pula dengan sebuah negara di Asia Tenggara.

Hampir setiap hari melalak ingin melawan kerajaan dan gemar claim sebagai orang paling tertindas dalam negara tetapi menikmati lagu balada seperti di bawah:

Dengarkanlah
Di sepanjang malam aku berdoa
Bersujud dan lalu aku meminta
Semoga kita bersama

RUJUKAN:

Curious Historian. (2019, Mac 22). Finland’s unlikely fascination with heavy metal. Dipetik daripada https://curioushistorian.com/finlands-unlikely-fascination-with-heavy-metal

Mahmudul Islam. (2019, September 22). Why Finns have an affinity with metal music. Finland Stories. Dipetik daripada https://medium.com/finland-stories/why-finns-have-an-affinity-with-metal-music-2425b0045716

Schafer, J. (2011, Disember 8). Metal as protest music. Invisible Oranges. Dipetik daripada https://www.invisibleoranges.com/metal-as-protest-music/

Weaver, J. (2015). Now trending globally: Finnish metal music. This Is Finland. https://finland.fi/arts-culture/now-trending-globally-finnish-metal-music/

Wood, J. (2017, Jun 8). A glimpse at Finland’s love affair with heavy metal. Culture Trip. Dipetik daripada https://theculturetrip.com/europe/finland/articles/a-glimpse-at-finlands-love-affair-with-heavy-metal/


Tunku Abdul Rahman Dan Pertubuhan OIC

“Organisation of the Islamic Conference” atau lebih dikenali dengan gelaran OIC akan mencecah usia 48 tahun pada 25 September yang akan datang.

Walaupun sering dimomok dengan pelbagai tuduhan atas kelangsungannya, OIC merupakan titik tolak strategik yang pertama bagi memupuk kerjasama dalam kalangan negara – negara Islam di seluruh dunia.

OIC berjaya ditubuhkan pada kemuncak “First Muslim Summit” di Rabat, Morocco dengan keahlian 25 negara dengan objektif memupuk kerjasama antara negara ahli dalam bidang ekonomi, sosial, budaya, saintifik, dan bidang-bidang lain serta yang paling mustahak ; semangat setia kawan dalam kalangan negara – negara Islam.

Hari ini OIC mempunyai 57 negara ahli, dengan perwakilan sah di kedua – dua organisasi utama dunia :

1) Pertubuhan Bangsa – Bangsa Bersatu ; dan 2) Kesatuan Eropah.

Tunku Abdul Rahman yang pada ketika itu berada dalam tahun – tahun terakhir sebagai Perdana Menteri pertama Malaysia telah terpilih sebagai Setiausaha Agung (SUA) pertama organisasi tersebut. Tunku telah berkhidmat sebagai SUA OIC bermula 1970 – 1974 secara rasminya.

Walaupun Tunku sering dihina atas keperibadiannya yang lebih suka “berjoli”, Tunku itu masih dihormati oleh pemimpin – pemimpin dunia Islam pada ketika itu. Perkara ini boleh dilihat dalam salah satu perbualan Tunku bersama King Faisal ( Arab Saudi ), Tunku pernah berkata :

Dengan Izin ;

” I told King Faisal that he had better look for someone else to be the Sec – Gen of the OIC because I love living; I enjoy dancing, drinking and gambling . I simply can’t change my habits at 67. In reply, King Faisal grinned and said : ” I know all that, but I’m not looking for an Iman “.

Apa yang dimaksudkan adalah, biarpun Tunku itu terkenal dengan sifat – sifatnya yang gemar berjoli ( yang beliau sendiri akui ) namun Tunku masih menjadi pilihan ramai pemimpin dunia kerana kebolehan Tunku itu sebagai seorang pemimpin adalah sesuatu yang disegani ramai.

Tunku dihormati, bukan sekadar kerana kepimpinannya namun juga kerana sikapnya yang berterus – terang dan sentiasa bercakap benar.

Tunku berkata : (dengan izin)

” Yes I was a playboy, a man of the world. I used to dance and smoke, I enjoy brandy and liked my tea thick. I love horse racing and I play poker and other forms of gambling. But deep in my heart, I have always been a religious man. I pray, I fast, I pay my Zakat Fitrah, and I have been on a pilgrimage to Mecca and God knows all this and more. I have done and I still continue to do a lot for Islam within Malaysia and outside Malaysia. None can and will deny that. People can say anything about me but none will accuse me of ever having been a hypocrite “.

Kejujuran dalam Tunku ini lah yang menjadikan Tunku seorang pemimpin yang dihormati malah disegani ramai.

Dalam ucapan pertama beliau di ” First Muslim Summit ” di Rabat, Tunku dengan jelas menyatakan pendirian beliau terhadap kemelut pembakaran Masjidil Al-Aqsa di Baitulmaqdis dan seterusnya menyeru kepada pembentukan kerjasama strategik antara negara – negara Islam sebagai salah satu langkah utama dalam pembentukan perpaduan demi kepentingan ” ummah “.

Dalam pengakhiran ucapan, Tunku berkata (dengan izin ): ” I have heard the views expressed around this table and I fully understand the sentiments so expressed without repeating them here – the best that we could do, in the circumstances as I myself propose to do, is to project our consensus and our stand to the General Assembly of the U.N. with a view to winning sympathy and support for the Muslim cause amongst the countries of the world thereby giving effect to decisions taken here “.

Sekali lagi kita dapat lihat penjelmaan sifat Tunku dalam tindakan beliau. Sebagai seorang yang anti – kekerasan, beliau bukan sekadar mengutuk tindakan Israel malah menyeru pula kepada penyatuan negara – negara Islam melalui kerjasama strategik supaya dapat dibawah suara / rintihan masyarakat Baitulmaqdis kepada dunia dalam saluran yang betul.

Seruan Tunku, kini kita lihat dalam bentuk OIC. Biarpun beliau dikutuk dan dihina oleh beberapa individu demi kepentingan peribadi di Malaysia atas faktor keperibadian beliau yang suka ” berjoli “, Tunku tetap berusaha menjadi nadi kepada penyatuan negara – negara Islam di seluruh dunia melalui OIC.

Itulah Tunku, anak putera bangsa yang jujur dan berwawasan.

#Merdekastories
#BNYVPenang


Paluan Gendang Ke Atas Kumpulan Pengganas

Paris, Marawi, London, Manchester, Jakarta. Apa persamaan semua lokasi yang saya sebutkan ini? Kesemua lokasi ini ialah lokasi serangan pengganas Daish yang mengorbankan berpuluh-puluh nyawa dan mencederakan beratus-ratus orang. Walaupun pelbagai langkah pencegahan telah dilakukan, pengganas-pengganas ini semakin kreatif dalam merencana serangan baru dan memaksimumkan bilangan mangsa yang terkorban serta bilangan yang cedera.

Agak lucu bila ada orang masih mengaitkan agama dengan keganasan walaupun sudah diterangkan beribu-ribu kali. Hanya disebabkan nama pengganas itu punya konotasi Arab dan Islam, terus muncul persepsi agama Islam agama yang mempromosikan keganasan. Padahal ramai ulama telah berfatwa menolak sekeras-kerasnya kelompok ini dan menganggap mereka jauh menyimpang dari landasan sebenar agama. Malah, kumpulan Al-Qaeda sendiri yang punya reputasi menggerunkan di sebelah sana turut menyelar Daish sebagai kumpulan tidak bertanggungjawab dan harus diperangi seharus mungkin.

Sekarang, apa yang mendorong si pelaku melakukannya? Jika dilihat latar belakang si pelaku, mereka punya latar belakang biasa-biasa dan gaya hidup yang bersifat kebaratan. Si pelaku merasakan hidupnya seperti tiada arah pedoman dan tidak ada peluang untuk masuk syurga. Mereka menyangka dengan melakukan pelbagai tindakan keganasan atas nama agama, mereka mendapat tiket ekspres ke syurga. Mereka menyangka bila melakukan pembunuhan atau terbunuh semasa melakukannya, mereka akan terus masuk syurga tanpa perlu dihisab.

Siapa yang berangan nak masuk kumpulan tak tentu hala ini disebabkan ganjaran tiket ekspres ke syurga, baik lupakan saja. Kenapa saya kata begitu? Memang betul orang yang mati syahid, Allah ampunkan semua dosa kecuali soal hutang. Selagi mana hutang si polan tidak dijelaskan, selagi itulah roh si mati tergantung-gantung di langit. Yang berangan nak 70 orang bidadari, nak tanya, ada dapat restu mak ayah semasa berangkat? Masa beberapa orang pemuda nak berangkat ke medan perang, mereka cerita masih ada orang tua di bawah tanggungan mereka. Lalu Rasulullah s.a.w perintahkan mereka kembali semula kepada ibu bapa sebab untuk penuhi kewajipan pada ibu bapa mereka. Niat mati syahid memang bagus tapi kalau niat setakat nak dapat nama di dunia, apa jaminan nak elak kemurkaan Tuhan sampai kena campak dalam neraka dan dilabel penipu dekat sana? Label penipu dan dicampak terus ke dalam neraka bukan cerita dongeng, ini berdasarkan hadis Rasulullah s.a.w yang diriwayatkan oleh Muaz bin Jabal r.a tentang kisah seorang hartawan, ilmuan dan syuhada yang disoal Allah s.w.t pada hari akhirat. Mereka menyatakan mereka melakukan semua kerana-Nya tetapi Dia menempelak mereka dan memanggil mereka penipu kerana mereka melakukan semata-mata atas nama dunia. Sudahlah dilabel penipu, Tuhan campakkan ketiga-tiga individu ini masuk neraka. Dan anda nak kata apa, samdol?|

Bagi yang kata kumpulan Daish ini tawarkan jalan menuju ke syurga, ada satu benda anda harus tahu. Bukan Daish saja yang tawarkan jalan serupa. Semua kumpulan ajaran sesat dan pengganas tawarkan kaedah sama kepada ahli-ahli yang taksub. Dari Nazi Jerman sehingga pelampau kulit putih, semua tawarkan ganjaran syurga kepada ahli-ahli fanatik untuk menjayakan semua agenda beracun mereka. Tiada apa yang istimewa tentang ganjaran ini kerana ia hanya epal beracun bagi sesiapa yang terpedaya. Gara-gara terpengaruh dengan janji sebegini, sudahlah nyawa melayang begitu sahaja. Bukan saja agama diconteng arang berkali-kali angkara petaka individu yang menggelar diri pejuang agama tetapi juga menambah benih kebencian terhadap agama itu sendiri.

Ada yang berfikiran dangkal mengatakan apa yang diperjuangkan Daish itu benar. Jika benar apa mereka katakan itu, apa motif kumpulan Daish memanggil mana-mana individu atau organisasi yang menentang mereka sebagai kafir dan murtad? Mentang-mentanglah mereka kata memperjuangkan sistem khalifah dan melantik Abu Bakar al-Baghdadi sebagai khalifah, maka apakah itu lesen memanggil orang lain kafir? Tahukah anda, tindakan sebegini dilarang sekeras-kerasnya oleh Allah dan Rasul-Nya. Bukan senang nak menuduh seseorang itu kafir melainkan memang ada bukti kukuh bahawa individu itu sendiri memang terkeluar daripada agama. Dalam satu peristiwa, seorang sahabat bernama Usamah bin Zaid r.a bertarung dengan seorang lelaki dalam satu peperangan. Usamah tersebut berjaya mengatasi pesaingnya dan sebelum sempat dia menghayun pukulan maut, lelaki tersebut mengucapkan dua kalimah syahadah dan menyatakan dia seorang Muslim. Tetapi beliau tidak mengendahkan ucapan lelaki tersebut lalu membunuhnya. Bila peristiwa tersebut diketahui Rasulullah s.a.w, baginda bertanya, “Apakah engkau membunuh lelaki tersebut walaupun dia sudah mengucap kalimah La ilaha illallah?” Beliau membalas, “Ya Rasulullah, dia memeluk Islam kerana takut dibunuh.” Baginda menjawab, “Makanya, belahlah hati si polan itu untuk kau ketahui sama ada dia ikhlas atau tidak.” Rasulullah s.a.w mengulanginya beberapa kali sehingga Usamah menyatakan alangkah elok beliau memeluk Islam pada hari itu bagi mendapat keampunan Allah s.w.t. Jika Rasulullah bersikap teliti dalam soal kafir-mengkafir ini, apa hak anda untuk melabel seseorang itu kafir?

Bagi yang kata propaganda sebegini menarik perhatian mereka kerana ia mempromosikan agama, maka itu satu hujah yang patut ditembak dengan mortar. Kenapa? Kerana Daish hanya mempergunakan agama demi menjayakan agenda mereka. Mereka menjadikan wanita tak berdosa sebagai hamba serakah mereka. Mereka menjadikan kanak-kanak sebagai tentera dan bahan propaganda semata-mata. Al-Quran dan hadis dijadikan bahan dagangan dan diperlakukan sesuka hati selagi mana ia bersesuaian dengan naratif propaganda. Dan anda masih kata mereka mempromosikan agama? Ini bukan mempromosi agama, meracun imej agama lagi banyak sehingga ke tahap toksik, yang itu memang betul!

Orang yang mempergunakan agama untuk tujuan dunia terutama keganasan ialah orang yang tiada etika dan tiada moral. Sehebat mana orang sebegini lepas dari kawalan keselamatan dan jaringan perisikan, akhirnya kecundang juga sama ada di muncung senapang atau di tali gantung. Kalau dapat lepas di sini, takkan lepas di sana. Sudahlah kena soal berbakul-bakul depan Tuhan tentang apa yang berlaku di dunia, kemudian dikejar dan dibunuh berkali-kali oleh orang yang mereka bunuh dengan cara yang sama semasa di dunia. Jadi saudara-saudari yang saya kasihi dan hormati, masih kata Daish jalan pantas ke syurga?

Sumber:


Asal-Usul Nama Indonesia

Beberapa hari lepas, Indonesia menyambut Hari Merdeka ke-75 yang menandakan permulaan Perang Kemerdekaan Indonesia 1945-1949.

Pernah tanya tak dari mana datangnya nama Indonesia?

Sebelum merdeka, Indonesia dikenali sebagai “Hindia Belanda” atau “Dutch Indies”, atau dalam Bahasa Belanda, “Nederlandsch-Indië”. Maksudnya kawasan “Indies” yang dijajah oleh Belanda.

Indies ini tak ada kaitan dengan muzik indie. Ia adalah nama yang diberikan oleh penjajah Eropah kepada gugusan kepulauan yang meliputi Filipina, Borneo dan Indonesia hari ini.

Kadang istilah “East Indies” (Oost Indië) dipakai untuk membezakan ia daripada “West Indies” iaitu gugusan kepulauan di Laut Caribbean yang meliputi Cuba, Jamaica, Dominica dan lain-lain.

Sebab tu dalam buku sejarah kita boleh baca tentang British East India Company dan Dutch East India Company. Syarikat-syarikat ini diasaskan oleh British dan Belanda untuk memonopoli perdagangan (dan menjajah) “East India” yang merujuk kepada East Indies.

Penjajah Eropah dulu semua benda dia panggil India. Even pribumi Amerika pun diorang panggil “Indian”. Macam orang kita juga, asal orang putih je Belanda. Ayam Belanda. Air Belanda. Durian Belanda.

Tapi untuk elakkan kekeliruan, penjajah mula mencipta istilah “Indian Archipelago” (Kepulauan Hindia) bagi menggantikan Indies. Gila Panjang. Maka seorang bernama George Windsor Earl mencipta istilah “Indunesia” pada tahun 1850.

“Indu-” singkatan awalan bagi India manakala “nesia” dari istilah Bahasa Yunani “nesos” yang bermaksud pulau. Macam nama-nama “Melanesia”, “Micronesia” dan “Polynesia”.

Namun Earl lebih suka istilah “Malayunesia” iaitu singkatan kepada “Malay Archipelago” (Kepulauan Melayu) sebab waktu itu ahli akademik Eropah merujuk pribumi Indies sebagai “Malay Race”.

Anak murid Earl iaitu James Richardson Logan pula rasa bunyi Indunesia macam kureng sikit. Dia tukar “u” jadi “o”, maka jadilah “Indonesia”.

Antara “Indonesia” & “Malayunesia”, istilah Malayunesia lebih popular, terutama dalam bentuk “Malaysia”.

Dalam peta2 atau buku2 hujung abad ke-19 & awal abad ke-20 boleh jumpa nama Malaysia walaupun negara bernama Malaysia hanya wujud bermula tahun 1963.

Ini peta tahun 1914.

Ada juga istilah “Insulinde” yang merupakan gabungan “insul” (perkataan pulau dalam Bahasa Latin) dan “inde” (Hindia). Lagi rare dan jarang dipakai.

Memasuki abad ke-20, pribumi Hindia Belanda mula ada kesedaran nasionalisme dan mahu mendirikan negara yang merdeka daripada Belanda. Nama Indonesia mula dipakai secara meluas bagi melambangkan negara-bangsa baharu.

Bermula dengan penubuhan Indonesische Pers-bureau (Indonesian Press Bureau) pada tahun 1913, diikuti oleh mahasiswa asal Hindia Belanda yang belajar di Belanda yang menukar nama persatuan diorang dari Indische Vereeniging kepada Indonesische Vereeniging pada tahun 1922.

Nasionalis ini anggap nama Indonesia lebih sesuai sebab nama Malayunesia/Malaysia macam merujuk kepada suku Melayu sahaja, sedangkan Hindia Belanda berbilang suku malah suku terbesar ialah Jawa dan Sunda, bukan Melayu.

Tambahan pula ramai pejuang kemerdekaan berasal dari golongan bangsawan Jawa atau “priyayi” yang mengangkat identiti Jawa (Kejawen) yang bertunjangkan budaya Hindu warisan Singasari-Majapahit. Jadi nama negara “Indo-” dianggap cocok dengan citra bangsa.

Maka pada tahun 1928, golongan nasionalis dalam Sumpah Pemuda menetapkan nama tanah air sebagai Indonesia. Bahasa Melayu yang dipilih sebagai bahasa kebangsaan juga dinamakan sebagai Bahasa Indonesia.

Tapi tak semua suka nama Indonesia sebab diorang anggap nama itu adalah ciptaan penjajah. Tokoh seperti Soewardi Soerjaningrat (Ki Hajar Dewantara) lebih suka istilah “Nusantara” yang diguna pada zaman Majapahit (1293-1517).

Pramoedya Ananta Toer penulis Bumi Manusia (1980) pula lebih suka “Dipantara”, nama zaman Singasari (1222-1292). Even penerbit bukunya pun bernama Lentera Dipantara.

Cuma nama-nama ini pun macam tak berapa sesuai bagi negara-bangsa yang lahir daripada pengalaman penjajahan. Pemakaian nama kerajaan Jawa kuno ini boleh menimbulkan salah faham negara sebagai Jawa-centric dan merosakkan perpaduan antara suku.

Nama negara bukan sekadar nama, tapi ia melambangkan identiti negara. Begitu juga dengan nama Malaysia.

Sayangnya hari ini dah tak ramai yang dapat menghayati makna dan simbolisme disebalik nama yang dipilih oleh Founding Fathers kita.


The Queen’s English: Dialek Ratu Elizabeth

Bahasa Inggeris, ataupun nama asalnya “English” adalah sebuah bahasa yang dituturkan oleh 1.2 bilion orang di seluruh dunia. Bahasa Jermanik di bawah cabang Indo-Eropah tersebut dituturkan di United Kingdom, Ireland, Amerika Syarikat, Australia, New Zealand, dan banyak lagi.

Seperti mana bahasa lain, Inggeris juga mempunyai “dialek” ataupun “loghat” yang tersendiri. Perbezaan tersebut tidak hanya dapat dilihat dalam kalangan kelompok penutur, tetapi juga seorang penutur. Terutama sekali sekiranya penutur tersebut berprofil tinggi.
Antara penutur Inggeris berprofil tinggi yang dapat kita fikirkan adalah Queen Elizabeth II. Persoalannya, siapakah itu Queen Elizabeth II?

BERKENALAN DENGAN QUEEN ELIZABETH II

Queen Elizabeth II telah diputerikan sebagai Princess Elizabeth Alexandra Marry Windsor. Baginda diputerikan pada hari Rabu yang bertarikh 21hb April 1926. Baginda merupakan puteri sulung kepada George VI (1895-1952) dan Elizabeth Angela Marguerite Bowes-Lyon (1900-2002).

Pada hari Rabu yang bertarikh 6hb Februari 1952, baginda telah menaiki takhta sebagai Queen Elizabeth II. Baginda menggantikan ayahandanya yang mangkat kerana b4r4h paru-paru, Arteriosclerosis, dan p3ny4k1t Buerger.

Sejak pertabalan baginda pada hari Selasa yang bertarikh 2hb Jun 1953, titah baginda mula kedengaran dalam banyak tempat. Titahan baginda telah menarik minat para pengkaji dan peminat bahasa. Titahan Inggeris baginda dianggap istimewa dan berbeza berbanding percakapan lain.

Persoalannya, apakah keistimewaan dan perbezaan dalam titahan Inggeris baginda? Barangkali artikel ini dapat menjawab sedikit persoalan tentang titahan sang monarki keempat dalam Dinasti House of Windsor (1917-Kini) ini.

PENYEBUTAN DIFTONG [əʊ]

Menurut Kamus Dewan Edisi Keempat, “diftong” telah ditakrifkan sebagai gabungan dua huruf vokal yang menghasilkan bunyi berangkap.

Pertimbangkan ayat Inggeris yang berbunyi “Don’t go so slowly”. Queen Elizabeth II dan rakyat Great Britain (GB) menyebut ayat tersebut sebagai [dəʊnt gəʊ səʊ ˈsləʊli].
Rakyat GB menyebut diftong tersebut pada bahagian tengah mulut mereka. Berbeza dengan Queen Elizabeth yang menitahnya pada bahagian hadapan mulut baginda.
Sebilangan rakyat Malaysia telah kehilangan diftong tersebut dalam menyebut ayat berkenaan. Berdasarkan pendengaran kami, kita menyebutnya sebagai [doŋ go so səloli].

PENYEBUTAN TRIFTONG [aɪə]

Menurut Kamus Dewan Edisi Keempat, “triftong” telah ditakrifkan sebagai gabungan tiga bunyi vokal yang disebut dalam satu suku kata akibat perubahan kedudukan lidah.
Pertimbangkan ayat Inggeris yang berbunyi “The wireless tirelessly inspires”. Rakyat GB menyebut ayat tersebut sebagai [ðə ‘waɪələs ˈtaɪ̯ələs ɪn.ˈspaɪəs].

Berbeza dengan Queen Elizabeth II, baginda telah kehilangan triftong tersebut. Trftong berkenaan digantikan dengan [ɑː]. Justeru, baginda menitah ayat tersebut sebagai [ðə ‘wɑːləs ˈtɑːləs ɪn.ˈspɑːs].

Berdasarkan pendengaran kami, rakyat Malaysia pula menyebut ayat berkenaan sebagai [ðə ‘waɪələs ˈtaɪ̯ələs ɪn.ˈspaɪəs]. Ya, sama seperti yang diucapkan oleh rakyat GB.

KEBERADAAN HURUF “R”.

Pertimbangkan ayat Inggeris yang berbunyi “A very merry ceremony”. Rakyat GB menyebut ayat tersebut sebagai [ə ˈvɛɹi ˈmɛɹi ˈsɛɹɪməni].

Berbeza dengan Queen Elizabeth II, apabila huruf “r” muncul sebelum huruf vokal ataupun huruf “y”. Baginda akan menyebutnya sebagai [r]. Justeru, baginda menitah ayat tersebut sebagai [ə ˈvɛri ˈmɛri ˈsɛrɪməni].

Berdasarkan pendengaran kami, rakyat Malaysia pula menyebut ayat berkenaan dengan dua cara. Ada segelintir yang mengikut sebutan Queen Elizabeth II, dan ada pula yang menggantikannya dengan bunyi [l] iaitu [ə ˈvɛli ˈmɛli ˈsɛlimoni].

PENYEBUTAN AYAT

Sesungguhnya, baginda Queen Elizabeth II jarang bertitah dengan menggunakan sebutan yang tergesa-gesa. Dengan ini, baginda mempunyai masa yang panjang untuk menyebut sesuatu perkataan dengan jelas.

Sejujurnya, kami kadangkala lebih mudah tangkap akan sebutan Queen Elizabeth, dan Langfocus berbanding perbualan watak dalam Phua Chu Kang. Walaupun kami telah menonton sitkom itu sejak kecil lagi.

PEMIAWAIAN BAHASA INGGERIS

Hakikatnya, Bahasa Inggeris British (BrE) mempunyai tiga bentuk piawai. Piawai tersebut adalah Received Pronunciation (RP), Scottish English, dan Irish English.

Received Pronunciation (RP) berasal daripada “dialek” Inggeris yang dituturkan oleh golongan berpendidikan di selatan England. Istilah “RP” telah diperkenalkan oleh seorang Pakar Fonetik British yang bernama Daniel Jones (1881-1967).

Received Pronunciation juga dikenali sebagai “Queen English”, “King English”, “BBC English” ataupun “Oxford English”. Untuk pengetahuan semua, hanya 2% daripada penduduk British bertutur dalam RP.

AKHIR KATA

Kesimpulannya, itu adalah antara maklumat tentang Bahasa Inggeris yang dititahkan oleh baginda Queen Elizabeth II. Bagi pendapat kami, titahan Inggeris baginda sangat merdu untuk didengari.

Apakah pendapat anda tentang titahan Inggeris Queen Elizabeth II? Harap berikan ulasan anda di dalam ruang ulasan di bawah.

Semoga artikel tidak seberapa ini dapat memberikan manfaat kepada semua orang sama ada secara langsung mahupun sebaliknya.

RUJUKAN

Omniglot: English. Dicapai pada 20hb Disember 2020 dari https://omniglot.com/writing/english.htm

Biography of Queen Elizabeth II. Dicapai pada 20hb Disember 2020 dari https://www.google.com/…/.amp/royalty/queen-elizabeth-ii

The Queen’s English. Dicapai pada 20hb Disember 2020 dari https://pronunciationstudio.com/queens-english/

Dewan Bahasa dan Pustaka: Diftong. Dicapai pada 20hb Disember 2020 dari https://prpm.dbp.gov.my/cari1?keyword=diftong

Dewan Bahasa dan Pustaka: Triftong. Dicapai pada 20hb Disember 2020 dari https://prpm.dbp.gov.my/cari1?keyword=triftong

British Accents and Dialects. Dicapai pada 20hb Disember 2020 dari https://www.bl.uk/british…/articles/received-pronunciation

Daniel Jones. Dicapai pada 20hb Disember 2020 dari https://www.encyclopedia.com/…/music…/daniel-jones

The Queen’s English. Dicapai pada 20hb Disember 2020 dari https://blog.lingoda.com/en/queens-english/


Korupnya Chaebol Yang Sedang Memakan Korea Selatan

Kemakmuran ekonomi Korea Selatan hari ini amat bertepatan dengan statusnya sebagai sebuah negara Asia yang maju. Tetapi tidak ramai tahu, kemakmuran ini disumbang oleh satu kelompok jutawan dan ahli perniagaan yang dikenali sebagai chaebol. Dan kemakmuran ini suka atau tidak, diasaskan oleh ketidaksaksamaan pendapatan, penipuan, penindasan dan rasuah.

Secara ringkas, chaebol ialah syarikat-syarikat yang dimiliki dan diuruskan oleh keluarga-keluarga dan mempunyai anak-anak syarikat dalam pelbagai bidang. Bagi membolehkan anak-anak syarikat ini dapat dikawal dengan mudah, chaebol biasanya meletakkan ahli keluarga sebagai pemilik atau orang penting dalam struktur pengurusan.

Jadi, bagaimana chaebol ini timbul? Seorang individu yang patut dipersalahkan – presiden pertama Korea Selatan, Syngman Rhee. Rhee yang terdesak mendapatkan wang untuk membiayai pasukan tentera Korea Selatan bagi menghadapi Perang Korea bersetuju menjual banyak aset milik kerajaan termasuk syarikat-syarikat kepada sekumpulan peniaga.

Harga bagi setiap aset ditentukan melalui rundingan rahsia dan bukan melalui sesi lelongan terbuka. Seperti kumpulan zaibatsu yang muncul di Jepun pra-Perang Dunia Kedua (WWII), kumpulan peniaga yang memiliki aset-aset ini kemudiannya menjadi chaebol.

Para chaebol menyangka nasib mereka menjadi malang susulan rampasan kuasa yang digerakkan Park Chung-hee pada 1961. Susulan itu, ramai chaebol ditahan atas tuduhan mengumpul kekayaan dengan cara tidak sah.

Tetapi tidak lama selepas itu, Chung-hee mengadakan perbincangan secara rahsia dengan mereka. Beliau mahu Seoul mengikut jejak langkah Jepun menjadi negara maju melalui dasar perindustrian. Para chaebol pada dasarnya bersetuju menyokong polisi Chung-hee termasuk dari segi import dan eksport. Sebagai tukaran, Seoul bersedia memberi pinjaman mata wang asing kepada mereka pada kadar  faedah di bawah pasaran.

Bagi memastikan beliau sentiasa bergantung kepada mereka, para chaebol turut menyumbang wang sebanyak AS$200 juta kepada kempen pemilihan presiden Chung-hee. Ia dalam bentuk kadar komisyen pinjaman sekitar 10 hingga 15% – nama lain untuk rasuah.

Kuncinya di sini ialah para chaebol perlu menjaga hubungan baik dengan para politikus bagi memastikan kelebihan yang dinikmati tidak ditarik balik. Semasa era Chung-hee, beliau mempunyai hubungan erat dengan Chung Ju-young (Hyundai), Lee Byung-chul (Samsung) dan Kim Woo-jung (Daewoo).

Bilangan rasuah yang diberi juga bertambah setiap tahun. Kerajaan Chung-hee menerima sumbangan sebanyak 800 juta won sebelum tahun 1972 daripada para chaebol. Bilangan tersebut kemudiannya berubah kepada 1.5 bilion won selepas 1972. Disebabkan hubungan baik kedua-dua pihak, polisi kerajaan disokong sebagai tukaran kepada semua kelebihan yang dinikmati untuk tempoh 20 tahun seterusnya.

Salah satunya ialah pada 1971. Pada tahun tersebut, para chaebol mula berpeluh-peluh selepas melihat syarikat yang diusahakan berdepan masalah kewangan. Lantas, mereka meminta pihak kerajaan untuk campur tangan dan membantu mereka keluar daripada situasi tersebut. Pada akhirnya, Seoul campur tangan tetapi mengakibatkan banyak peminjam wang swasta berdepan masalah kewangan.

Tetapi semua ini berubah apabila junta tentera diketuai Chun Do-hwan merampas kuasa pada 1980. Menjelang tempoh tersebut, chaebol telah menyumbang 20% daripada KDNK Korea Selatan. Sementara 8.6 perusahaan perindustrian atau 20-40 buah syarikat perindustrian dikawal oleh chaebol pada tempoh sama.

Akibatnya, peratusan pemain industri kecil dan sederhana (IKS) Korea Selatan hanya tumbuh 10% dalam tempoh 1976 hingga 1986. Tetapi dari segi saiz firma, ia meningkat kepada 176% dalam tempoh sama. Ini sama sekali berbeza dengan Taiwan yang mencatat pertumbuhan IKS sebanyak 150% dan saiz firma sebanyak 29% dalam tempoh sama.

Dengan saiz kekayaan yang berkali ganda lebih banyak daripada warga biasa, tidak hairanlah mengapa rakyat Korea Selatan bengang dengan chaebol. Benar, mereka mendapat gaji yang tinggi. Tetapi mereka mahukan lebih daripada itu seperti aspek kebajikan dan persekitaran tempat kerja ditambahbaik. Akibat tekanan daripada rakyat, kerajaan mula memperkenalkan pelbagai peraturan untuk mengawal chaebol.

Tetapi ini satu realiti yang perlu dihadapi warga Korea Selatan. Tidak kira siapa di atas, mereka amat memerlukan wang untuk memperjuangkan aspirasi politik mereka. Baik Chung-hee hinggalah bakal presiden Yoon Suk-yeol memerlukan sumbangan politik chaebol untuk meneruskan perjuangan mereka.

Do-hwan dikatakan menerima antara 15 hingga 22 bilion won sebagai derma politik oleh pihak chaebol. Sementara penggantinya, Roh Tae-woo pula menerima 21-25 bilion won daripada pihak sama.

Apabila Korea Selatan mengadakan pilihan raya bebas dan adil pada akhir 80-an, ramai menyangka ia merupakan permulaan pengakhiran chaebol. Tetapi hakikatnya, parti-parti politik dan politikus kesempitan wang untuk semua aktiviti politik mereka termasuk kempen pilihan raya. Akibatnya, ramai terpaksa berpaling kepada chaebol dan terpaksa tunduk kepada syarat-syarat mereka.

Contoh paling mudah, 1988. Pada tahun tersebut, Daewoo mempengaruhi ahli politik Perhimpunan Kebangsaan (National Assembly/Parlimen versi Korea Selatan) untuk menggubal satu undang-undang untuk memaksa kerajaan menyelamatkan anak syarikat mereka, Daewoo Shipbuilding Company.

Selain itu, mereka turut memaksa politikus memberi akses kepada pelbagai reformasi pasaran termasuk akses pinjaman mata wang asing. Pinjaman ini bukan sekadar membantu mereka berkembang maju. Malah, ia juga menjadi pencetus kejatuhan mereka terutama apabila rantau Asia dilanda krisis kewangan 1997.

Di samping itu, mereka juga turut mempengaruhi politikus mewujudkan undang-undang yang membenarkan mereka mempunyai pegangan minoriti dalam institusi-institusi kewangan swasta. Ini bagi membantu menyembunyikan saiz sebenar syarikat mereka di khalayak awam.

Contohnya, konglomerat Samsung yang dikawal oleh keluarga Lee. Mereka mempunyai pegangan saham minoriti dalam banyak anak syarikat milik Samsung. Tetapi menerusi pegangan itulah, mereka mengawal seluruh operasi anak-anak syarikat konglomerat berkenaan.

Disebabkan struktur pemilikan syarikat yang rumit, tiada siapa tahu syarikat mana yang untung dan syarikat mana yang rugi. Anak-anak syarikat yang untung diarah menyokong anak-anak syarikat yang bermasalah. Ini menyumbang kepada ketidakcekapan di pasaran dan terlalu banyak syarikat dalam sektor ekonomi yang sama.

Pasca-krisis kewangan 1997, pentadbiran Presiden Kim Dae-jung dan Roh Moo-hyun memperkenalkan pelbagai reformasi terhadap chaebol. Ini bagi memastikan kesilapan polisi sebelum ini tidak berulang sekaligus membawa kepada masalah kewangan negara itu. Antara reformasi yang diperkenalkan ialah mengehadkan kapasiti hutang dan meringkaskan struktur pemilikan merentasi syarikat.

Walaupun sesetengah polisi ini berjaya, ia meninggalkan kesan kepada chaebol yang terkesan. Bagi mematuhi had hutang setakat 200%, syarikat perkapalan Hanjin terpaksa menjual dan menyewakan kapal-kapal mereka bagi memastikan mereka terus kekal beroperasi.

Tindakan meringkaskan struktur pemilikan merentasi syarikat turut membantu meningkatkan keuntungan pelabur minoriti dari 2.2 trilion won (2001) kepada 10.8 trilion won pada 2006.

Krisis kewangan 1997 dan reformasi kerajaan turut mendorong para chaebol beralih arah kepada pasaran luar. Dengan Seoul memeterai banyak perjanjian dagangan bebas (FTA) pada dekad 2000, pasaran luar menjanjikan lebih banyak keuntungan kepada mereka. Samsung misalnya mendapati 80% pendapatan mereka datang daripada pasaran antarabangsa.

Keputusan ini membantu merancakkan kembali pertumbuhan ekonomi Korea Selatan terutama dari segi eksport. Dari 1998 hingga 2010, purata kadar pertumbuhan ekonomi Seoul ialah sekitar 5%. Tetapi hakikatnya, hanya segelintir – lebih tepat kelompok 1% yang menikmati laba pertumbuhan. Bagi rakyat biasa, ketidaksaksamaan pendapatan mereka pula terus melebar dari tahun ke tahun.

Dalam sektor perindustrian misalnya pada 2013, syarikat-syarikat chaebol menyumbang 50% kepada pendapatan dan output industri berkenaan. Tetapi hanya 20% yang direkrut untuk bekerja di sektor berkenaan oleh syarikat-syarikat ini.

Ini disebabkan oleh kompromi kedua-dua pihak pasca-krisis kewangan 1997. Sebagai tukaran kepada lebih banyak keuntungan bagi membantu mereka menyelesaikan hutang kewangan akibat krisis berkenaan, pihak chaebol mahu diberi lebih banyak kelonggaran dari segi perlepasan pekerja.

Disebabkan persetujuan Seoul, bukan sedikit pekerja dilepaskan sekaligus mengakibatkan mereka berdepan masalah mencari pekerjaan tetap. Ini memaksa mereka mencari pekerjaan sambilan untuk menyara kehidupan. Sementara kadar kemiskinan warga emas empat kali ganda melepasi purata kadar sama OECD.

Akibat isu ini, ramai berharap pemilihan Lee Myung-bak sebagai presiden pada 2007 dapat mengatasi isu ini. Myung-bak mempunyai keinginan untuk mengembalikan Korea Selatan kembali ke era kemakmuran yang dinikmati semasa era Chung-hee.

Tetapi tidak seperti presiden itu, beliau gagal memujuk para chaebol untuk mengubah cara mereka termasuk melabur dalam industri-industri baru seperti tenaga angin dan komputer kuantum. Pada akhirnya, Myung-bak bukan saja gagal merealisasikan janjinya itu. Malah, pada 2018, beliau didakwa di mahkamah atas tuduhan penipuan cukai, penyelewengan dan salah guna kuasa.

Pada 2012, rakyat Korea memilih Park Geun-hye sebagai pengganti Myung-bak. Walaupun merupakan anak kepada Chung-hee, platform kempen beliau ialah memberi penekanan kepada aspek kebajikan rakyat. Tetapi malangnya, beliau tidak menyatakan sokongan kepada cukai keuntungan modal (CGT) yang lebih tinggi – kunci untuk merapatkan jurang kekayaan rakyat Korea Selatan.

Akibat gejala rasuah yang berleluasa membabitkan chaebol dan agensi-agensi kerajaan, rakyat merasa penangan ‘buah larangan’ ini. Pada 2014, Korea Selatan dikejutkan dengan insiden karamnya feri MV Sewol. Insiden tersebut mengakibatkan 304 orang terbunuh termasuk 250 pelajar Sekolah Tinggi Anwon (Ansan City).

Ramai berpandangan insiden ini berlaku disebabkan oleh tindakan agensi kerajaan memandang sepi kesalahan yang dilakukan oleh chaebol – dalam kes ini Chonghaejin Marine. Kegagalan agensi kerajaan mengambil tindakan terhadap mereka menjadi pencetus tragedi tersebut. Tragedi MV Sewol turut menjadi batu asas kepada kejatuhan Geun-hye pada Disember 2016.

Walaupun penggantinya, Moon Jae-in cuba mengawal chaebol menerusi kadar cukai lebih tinggi dan reformasi perniagaan, ia langsung tidak memberi kesan kepada mereka. Situasi pandemik Covid-19 turut mengakibatkan Seoul terpaksa memperlahankan usaha menekan chaebol.

Kini dengan Suk-yeol bakal menggantikan Jae-in tidak lama lagi, ramai berharap agenda ini dapat direalisasikan. Tetapi dengan pendedahan salah laku calon-calon presiden Korea Selatan semasa kempen mereka tidak lama dahulu, ramai merasakan usaha menentang chaebol ibarat mencurah air ke daun keladi.

Tetapi pada masa sama, sampai bila hal ini akan berterusan? Selagi pemimpin Korea tidak mempunyai hati kering untuk merealisasikan agenda ini termasuk membebaskan diri daripada pengaruh chaebol, selagi itu ia bersifat angan-angan Mat Jenin.

Nota kaki

hati kering – tiada belas kasihan

OECD – akronim untuk Pertubuhan Kerjasama dan Pembangunan Ekonomi

zaibatsu – konglomerat-konglomerat Jepun yang mengawal ekonomi negara itu sejak era Pemulihan Meiji sehinggalah akhir WWII

RUJUKAN

Asianometry. (2022, 18 Mac). How the Rich Ate South Korea

Sumber gambar: Koji Uema/Monthly Review


Pernah Dengar Nama Raja Bot? Raja Laut? Abdullah Hukum ? Siapakah Mereka?

Mesti anda mendengar ketiga-tiga nama tersebutkan. Kalau tinggal dan bekerja di Kuala Lumpur mestilah pernah mendengarnya. Lagipun pula Jalan Raja Bot dan Jalan Raja Laut menjadi tumpuan pusat perniagaan dan komersil. Tapi siapakah mereka bertiga? Kenapa nama mereka diabdikan di jalan utama Kuala Lumpur. Malah siap ada nama Kampung Abdullah Hukum. Tidak lain tidak bukan kerana merekalah antara tokoh penting awal Kuala Lumpur.

Abdullah Hukum

Arwah penghijrah terawal ke Kuala Lumpur. Pada mulanya arwah yang berasal dari Kerinchi Sumatera telah dibawa bapanya ke Melaka. Apabila dewasa, arwah telah berhijrah ke Sungai Ujong tetapi gagal mendapat pekerjaan lalu ke Kuala Lumpur. Arwah tinggal di perkampungan Kerinchi yang terletak di kaki Bukit Nanas.

Pada mulanya arwah mengambil upah membina tali air dari Sutan Puasa. Kemudian arwah semakin rapat dengan pembesar seperti Raja Laut. Arwah telah diberi kurnia tanah di Pudu lalu dia telah menjalankan kegiatan pertanian seperti menanam padi. Setelah perusahaan pertaniannya berjaya, arwah mendapat kurnia tanah yang luas berdekatan Angkasapuri dan Jalan Bangsar yang kini dikenali sebagai Kampung Abdullah Hukum.

Kini Kampung Datuk Abdullah Hukum telah dibangunkan untuk menjadi pusat komersil. Almarhum Sultan Abdul Samad berkenan melantik arwah menjadi penghulu dagang. Sebagai Dato Dagang, arwah bertanggungjawab menyelesaikan masalah. Pada tahun 1929, arwah pulang terus ke kampung asalnya dan menghembuskan nafasnya yang terakhir pada usia 129 tahun.

Raja Bot

Raja Bot adalah pewaris pemerintahan Kota Lukut dari bapanya Raja Jumaat. Mula memerintah Lukut pada tahun 1864 setelah kematian bapanya. Tetapi di saat arwah memerintah Lukut sudah mula merosot dari segi penghasilan bijih timah dan tuntutan Sungai Ujong terhadap Lukut. Maka, akibat persempadanan semula Negeri Sembilan dan Selangor Lukut telah menjadi hak milik Negeri Sembilan. Raja Bot mengambil keputusan untuk berhijrah ke Kuala Lumpur yang pada masa itu mula naik dengan perusahaan bijih timah. Arwah berhijrah pada tahun 1882 dan menjalankan perusahaan berkaitan bijih.

Di Kuala Lumpur beliau telah dilantik penghulu Sungai Buloh dan menjadi antara pemimpin Melayu Di Kuala Lumpur bersama Raja Laut. Pada tahun 1890, baginda telah menjadi ahli lembaga pengarah kebersihan bandar Kuala Lumpur.

Raja Laut

Lahir pada tahun 1850 dan merupakan kerabat kesultanan Selangor. Pada tahun 1880 menjadi ketua masyarakat Melayu di Kuala Lumpur dan bertanggungjawab menyelesaikan masalah yang timbul pada ketika itu. Almarhum turut dilantik sebagai Ahli Majlis Negeri Selangor yang bertindak sebagai Hakim serta penghulu di kawasan Kuala Lumpur. Almarhum tinggal di Kampung Rawa yang terletak di utara Kuala Lumpur pada masa tersebut. Almarhum juga bertanggungjawab bagi membina sekolah Melayu pertama di Kuala Lumpur.

Pada tahun 1898, Almarhum dimashyurkan sebagai Raja Muda Selangor dan berpindah menetap di Batu Road. Almarhum meninggal dunia pada tahun 1915.

Community Leaders in Early Kuala Lumpur. (1972). Malaysia in History, XIV(2), 9-14.
( 121 – Koleksi Khas Shaharom Husain, PTSL UKM )

SEJARAH SISTEM PENDIDIKAN ISLAM DI KUALA LUMPUR. Mohd Nizam Sahad dan Che Zarrina binti Sa’a. Universiti Malaya.

Abdullah Hukum


5 Deria Pelayar Bugis

Saya masih lagi belajar-belajar tentang khazanah ilmu falak dan ilmu pelayaran Melayu. Sangat sedikit pengetahuan saya dalam bidang ini walaupun ini adalah satu bidang ilmu yang cukup menarik. Antara tokoh-tokoh yang hebat dalam bidang ini yang saya anggap sebagai guru saya adalah Tuan Mohd Salleh Mazukhi dan Dr Azzam Nur.

Di sini saya ingin kongsikan sedikit ilmu pelayaran suku Bugis yang menyebabkan mereka terkenal sebagai pelayar yang pintar dan cekal. Antaranya, sejak dari kecil mereka dilatih dengan lima deria pelayaran iaitu tiga deria zahir dan dua deria batin seperti berikut:-

1) Pakkita (penglihatan)2) Parengkalinga (pendengaran)3) Paremmau (ciuman)4) Penedding (firasat hati)5) Tentuan (keyakinan)

Dari kelima-lima deria ini, mereka tahu tentang petanda-petanda dalam pelayaran. Sebagai contoh, untuk mengetahui arah pelayaran, mereka akan melihat bintang tiga sejajar yang sama jarak antara satu sama lain. Ini dikenali sebagai bintang Telu-Telu’e.

Jika melihat tiga kumpulan bintang yang dikenali sebagai bintang Tanrae, maka mereka akan tahu bahawa angin kencang bakal datang.

Jika tercium ada bau hanyir pada waktu siang sejauh 1 batu, maka itu petanda ada batu karang di depan dan wajib diubah haluan kapal.

Sekiranya terdengar bunyi bawah kapal berdetak-detak, maka itu petanda di depan air lautnya cetek. Banyak lagi khazanah ilmu pelayaran Bugis-Makassar yang wajar dipelajari oleh generasi sekarang. Ilmu kepintaran nenek moyang, jika tidak dipelajari maka ianya akan hilang ditelan zaman.

Gambar : Di pusat pembuatan perahu yang ulung di Bulukumba, Sulawesi Selatan dan contoh bintang Tellu-tellue

Hasanuddin Yusof Maktab Penyelidikan Tamadun Alam Melayu dan Islam


Tragedi Berdarah Korean Air 858

Pada tengah malam 28 November 1987, seorang wanita muda dan seorang lelaki tua menaiki penerbangan Korean Air 858 dari Baghdad, Iraq ke Seoul, Korea Selatan. Penerbangan tersebut akan berhenti di Abu Dhabi, Emiriah Arab Bersatu (UAE) dan Bangkok, Thailand sebelum tiba ke destinasi akhirnya. Bagi para penumpang ini, ini merupakan penerbangan terakhir mereka terima kasih kepada tindakan dua individu ini…

Kebanyakan penumpang Korean Air 858 ialah warga Korea Selatan yang bekerja di sektor pembinaan dan minyak Iraq. Inilah peluang untuk mereka pulang ke tanah air selepas bertahun-tahun merantau di negara orang dan mencari rezeki di sana. Tetapi bagi kedua-duanya, pasport yang digunakan merujuk mereka sebagai Mayumi dan Shinichi Hachiya. ‘Dua beranak’ ini telah menghabiskan masa menjelajah beberapa kota Eropah termasuk Moscow, Vienna dan Belgrade sejak 12 November 1987.

Tahun 1987 dianggap signifikan bagi warga Korea Selatan. Beberapa minggu selepas penerbangan dijangka tiba, Seoul bakal mengadakan pilihan raya pertama yang adil dan bebas dalam tempoh beberapa dekad selepas diperintah oleh figura-figura autokratik yang menyaksikan ramai aktivis politik ditahan atau dibu_nuh. Tiga bulan selepas itu, Seoul juga bakal menjadi tuan rumah Sukan Olimpik 1988.

Bagi kebanyakan penumpang, saat sebegini sememangnya satu detik menggembirakan sebagai warga Korea. Tetapi bagi keluarga Hachiya atau nama sebenar mereka Kim Hyun-hui dan Kim Seung-il, ia sesuatu yang perlu dihalang daripada berlaku. Menjadi impian Korea Utara untuk melihat kekacauan membelenggu Seoul lantas misi kedua-dua pengintip ini harus diselesaikan dengan segera.

Bagi Hyun-hui, pembabitannya dalam dunia perisikan Korea Utara pada usia 19 tahun bukan satu kebetulan. Dia dipilih mereka kerana fasih berbahasa Jepun dan mempunyai penampilan menarik. Dalam tempoh enam tahun, mereka melatihnya sebagai pengintip termasuk aspek kehidupan di Barat dan latihan pertem_puran. Selain Bahasa Jepun, Hyun-hui juga fasih bertutur dalam Bahasa Inggeris dan Bahasa Mandarin.

Kefasihannya bertutur dalam Bahasa Jepun terhasil daripada latihannya bersama Yaeko Taguchi[1]. Dan bagi memastikan dia tidak kelihatan canggung bila dihantar ke luar negara, Korea Utara menghantarnya ke Eropah untuk beradaptasi dengan kehidupan di sana selama setahun.

Perjalanan Hyun-hui dan Seung-il ke Eropah pada November 1987 juga bukan satu kebetulan. Setiap perhentian mereka ialah lokasi di mana mereka mengambil komponen-komponen diperlukan untuk menghasilkan b_m. Komponennya terdiri daripada radio transistor Panasonic bersaiz besar, bahan let.up.an C4 seberat 350 gram dan 700 ml bahan let.up.an cecair PLX. Mereka turut mendapatkan beberapa pasport palsu sebagai samaran untuk menaiki pesawat Korean Air 858 dan untuk menghilangkan diri.

Tetapi kedua-duanya bukan penge.b.om bu_nuh diri. Sebaliknya, sebaik saja ia dipasang untuk mele.t.up dalam masa sembilan jam, mereka akan turun terlebih dahulu di Abu Dhabi sebelum pesawat meneruskan perjalanan. Dan itulah punca kema_langan penerbangan itu yang mengor_bankan 115 orang penumpang dan anak kapal semasa ia terbang merentasi Laut Andaman.

Dari Abu Dhabi, mereka bergerak ke Bahrain dengan harapan mendapatkan penerbangan ke Rome. Bagaimanapun, ia hanya dijangka berlepas dalam tempoh dua hari. Penangguhan yang tidak dijangka itu memberi peluang kepada pihak perisikan Korea Selatan mengesan mereka. Ini kerana nama yang diberikan semasa menaiki penerbangan 858 mencurigakan pihak perisikan.

Atas sebab itulah, pihak berkuasa Korea Selatan meminta bantuan pihak berkuasa Bahrain untuk menahan mereka. Apabila itu berlaku, kedua-duanya sedar ia sudah berakhir dan memilih mengambil nyawa mereka sendiri dengan mengigit rokok berisi sia_nida. Seung-il ma_ti di situ manakala Hyun-hui pula pengsan tetapi sempat diselamatkan pihak berkuasa.

Beberapa hari selepas itu, dia disoal siasat oleh dua ejen Bahrain dan Jepun. Pada awalnya, Hyun-hui berpegang kepada cerita samarannya iaitu seorang anak yatim piatu dari utara China yang dibesarkan di Jepun oleh ‘bapanya’. Bagaimanapun, kedua-dua ejen itu tahu wanita itu berbohong dan terus menekannya termasuk menuduhnya mempunyai hubungan dengan Seung-il.

Berang dengan tuduhan tersebut, Hyun-hui mema_tahkan hidung salah seorang daripada mereka dan menyer_ang groin seorang lagi ejen untuk mendapatkan pis_tol miliknya. Bagaimanapun, cubaan tersebut berjaya dipat_ahkan dengan seorang pengawal memengsankannya dengan sen_jata renjat. Untuk mengelak insiden ini berulang, Hyun-hui diekstradisi ke Korea Selatan dengan mulutnya ditutup.

Ketibaannya di Korea Selatan mendapat liputan meluas pihak media negara itu. Dari situ, pihak perisikan mula menekannya untuk mengakui jen_ayah yang dilakukan dalam Bahasa Korea, Bahasa Jepun dan Bahasa Mandarin. Menurut Hyun-hui, dia akhirnya memilih untuk bekerjasama pada hari ketujuh selepas melihat sendiri kemajuan yang dinikmati Korea Selatan, sama sekali berbeza dengan imej negara mundur yang digembar-gemburkan oleh jentera propaganda Korea Utara.

Dalam pengakuannya, Hyun-hui memberitahu penge.b.o.man itu dirancang dengan tujuan mencetuskan kekacauan dalam pilihan raya Korea Selatan dan memat_ahkan hasrat pengunjung untuk menghadiri temasya Olimpik 1988. Dia turut memberitahu plot tersebut mendapat kelulusan daripada anak Kim Il-sung, Kim Jong-il.

Pengakuan tersebut mencetuskan kemarahan Pyongyang dengan mereka menuduh Hyun-hui dan Seung-il sebagai ejen Korea Selatan yang mengatur insiden tersebut. Tuduhan tersebut turut mendapat sokongan Kesatuan Soviet. Begitupun, China memilih berdiam diri daripada memberi komen. Yang pasti, tuduhan tersebut langsung tidak dipercayai sesiapa dan dianggap mengarut.

Insiden Korean Air 858 mendorong Amerika Syarikat menyenaraikan Pyongyang dalam senarai negara yang menyokong aktiviti kega.na.san selama 20 tahun. Hyun-hui dihadapkan ke mahkamah dan dijatuhkan hukuman ma_ti atas jenayah yang dilakukan. Bagaimanapun, dia diberi pengampunan oleh Presiden Roh Tae-woo atas alasan wanita tersebut menjadi mangsa pembasuhan otak yang dibuat oleh rejim negara jiran mereka.

Sukan Olimpik 1988 berjalan tanpa sebarang insiden. Selain bertanggungjawab mempromosikan imej Seoul sebagai sebuah negara Asia Timur yang maju dan punya iltizam untuk memartabatkan demokrasi, ia juga merupakan temasya Olimpik terakhir disertai oleh Kesatuan Soviet. Beberapa tahun kemudian, Tirai Besi runtuh menyembah bumi.

Kisah Hyun-hui kemudiannya diadaptasi ke layar perak menerusi filem Mayumi (1990). Pada tahun 1991, dia menulis sebuah memoir yang bertajuk Tears of My Soul yang berkisar tentang fikiran dan emosi yang dialaminya semasa insiden Korean Air 858 dan sesi soal siasat di Bahrain dan Korea Selatan. Semua hasil royalti didermakan kepada waris-waris keluarga penerbangan mal_ang itu.

Hyun-hui turut menyuarakan kebimbangan tentang nasib penterjemahnya, Yaguchi. Bagi menimbulkan kesedaran tentang kisah individu sepertinya, dia mengadakan lawatan ke Jepun dan bertemu dengan waris-waris mangsa yang senasib dengan Yaguchi[2]. Hyun-hui kemudiannya berkahwin dengan salah seorang pengawal peribadinya dan sehingga hari ini terus menjadi pengkritik tegar Korea Utara, kerajaan yang melatihnya sebagai pengintip dan pembu_nuh.

NOTA KAKI:

[1] Seorang pelayan bar Jepun berusia 22 tahun yang diculik ejen-ejen Korea Utara pada Jun 1978. Dalam keterangan Hyun-hui, dia diberi nama Lee Un-hae. Korea Utara mendakwa dia ma_ti pada 1986 tetapi Jepun merasakan warganya itu masih hidup pada 2000.

[2] Isu penculikan warga asing oleh Korea Utara bukan cerita baru. Dari tahun 1977 hingga 1983, aktiviti penculikan warga Jepun oleh rejim saja giat dijalankan. Ia dikatakan bertujuan menyokong sekolah perisikan yang ditubuhkan Pyongyang bagi melatih perisik mempelajari bahasa dan budaya negara-negara terlibat. Ada juga kes di mana warga asing diculik untuk tujuan lain seperti kes David Sneddon (diculik untuk dijadikan tutor Kim Jong-un).


Siri Bedah Konspirasi: Umat Islam Tidak Mampu Bangkit Kerana Konspirasi?

“Orang-orang Yahudi dan Nasrani tidak akan redha kepadamu hingga kamu mengikuti agama mereka.” (Surah Al-Baqarah, ayat ke-120)

Demikianlah ayat yang sering dipetik oleh pendukung Teori Konspirasi untuk menyokong hujah kewujudan konspirasi Freemason-Illuminati-Rothschild. Namun, ada perbezaan antara waspada terhadap Yahudi dan Nasrani dengan percaya terhadap teori Freemason dan Illuminati.

Seperti yang telah dikupas dalam artikel-artikel yang lepas, dakwaan tentang konspirasi Freemason dan Illuminati tidak terbina atas realiti, malah dakwaan-dakwaan tersebut adalah dicipta oleh, secara ironik, golongan Nasrani (Kristian):

Adakah kita benar-benar mengkaji dengan sendiri siapakah Freemason, Illuminati, Rothschild dan seumpamanya, atau sekadar memetik khabar angin yang terlalu mudah didapati di Internet? Dan patutkah kita menerima cerita daripada mereka yang bukan sahaja beragama Nasrani, malah jelas mempunyai agenda dalam penyebaran dakyah?

Benar, dunia ini ada ‘sistem’-nya. Ia umpama permainan yang mempunyai peraturan dan syarat tersendiri, yang boleh menentukan pemenang dan pengalah. Namun sistem ini tidak dimonopoli oleh Namrud/Firaun/Rothschild. Malah tahyul tentang Freemason, Illuminati dan sebagainya menghindari kita dari memahami realiti dunia.

Dahulu, umat Islam lah yang menentukan agenda permainan. Hari ini, sistem ini telah dikuasai oleh orang lain, umat kita mempunyai pilihan sama ada untuk menolak sistem tersebut dan membina sistem sendiri, atau cuba untuk menguasai semula sistem ini.

Sejak abad ke-19, kita seolah-olah menyaksikan bahawa kuasa-kuasa besar ‘berkonspirasi’ terhadap umat Islam. Namun, umat Islam dimusuhi sejak sebelum itu lagi, mengapa dahulu umat Islam masih mampu ‘mengetuk pintu Vienna’ dan menakluk separuh dari Eropah? Mengapa Salahuddin Al-Ayyubi mampu merampas kembali Baitulmuqaddis dengan menewaskan gabungan Tentera Salib dan Kesatria Templars (yang dikatakan sebagai moyang Freemason) yang tidak kurang jahat dari Zionis?

Yang membuat umat Islam sengsara hari ini bukan sahaja serangan dari musuh. Serangan sehebat mana pun boleh dipatahkan. Yang menyebabkan umat Islam merosot ialah kegagalan dalam bertindak balas. Kegagalan mengadaptasi dan menyesuaikan diri dalam dunia yang makin berubah, dan kegagalan demi kegagalan dalam percaturan politik dunia. Musuh kini bukan datang membawa pedang atas kuda seperti zaman Saladdin melawan Richard the Lionheart. Musuh kini datang dengan teknologi, seni berpakatan dan juga senjata ekonomi.

Selalu kita dengar kemerosotan Khilafah Turki Uthmaniyyah adalah disebabkan oleh konspirasi ini dan konspirasi itu. Namun jarang kita melihat kesilapan para pemimpin Uthmaniyyah dalam menghancurkan Khilafah. Atas faktor kesilapan strategi, sebuah empayar yang merentas tiga benua merosot menjadi sebuah kerajaan di pinggir Asia Barat.

Penyertaan Turki Uthmaniyyah dalam Perang Dunia Pertama (WW1) membawa kepada kejatuhannya. Pada awalnya Britain tidak ingin berperang dengan Uthmaniyyah dan Sultan Mehmed V cuba kekal berkecuali. Britain khuatiri penglibatan Uthmaniyyah dalam perang akan memberi peluang kepada Jerman atau Rusia menguasai kawasan yang menjadi perantaraan bagi Britain dan jajahannya di India. Namun Menteri Perang Uthmaniyyah, Ismail Enver Pasha telah berkomplot dengan Jerman untuk melibatkan Uthmaniyyah dalam pakatan Jerman-Austria. Kalau bukan kerana kesilapan tersebut, maka tiada peluang bagi Zionis bertapak di Palestin (kejatuhan Uthmaniyyah membolehkan Zionis melobi Britain untuk membina sebuah ‘Jewish national homeland’ di Palestin). [1]

Kesilapan kedua berlaku semasa Perang Dunia Kedua (WW2). Sebelum WW2 meletus pada September 1939, Britain ingin mendapatkan sokongan dunia Arab untuk menentang Jerman Nazi, maka Britain pun mengeluarkan Kertas Putih pada Mei 1939 untuk mengehadkan kemasukan pendatang Yahudi dan menangguhkan pembinaan negara Israel (dasar British hanyalah menyokong sebuah ‘Jewish national home within a Palestinian state’, bukan ‘Jewish state’). Tindakan tersebut dibantah keras oleh Zionis dan juga Rothschild, namun adalah hak Britain untuk bertindak mengikut kepentingan geopolitik. [2]

Namun Haji Amin Al-Husaini, Mufti Besar Baitul Maqdis, tersilap ramal Hitler akan memenangi WW2. Haji Amin condong kepada Hitler dan terlibat dalam komplot untuk menggulingkan kerajaan pro-Britain di Iraq. Peranan Haji Amin telah membuat Britain mengubah pendiriannya. Pada tahun 1947, Pertubuhan Bangsa-Bangsa Bersatu membahagikan Palestine kepada ‘Arab State’ dan ‘Jewish State’, membolehkan pembinaan negara Israel laknatullah. Sekali lagi umat Islam tersilap langkah, malah hubungan Haji Amin dan Hitler masih dijadikan sebagai modal Zionis seperti Netanyahu untuk memburukkan imej Islam dan Palestin.

Bermula dengan Haji Amin, teori konspirasi mula meresap ke dunia Islam (kerana propaganda Nazi adalah berasaskan teori konspirasi Freemason-Yahudi). Selepas tragedi seperti Perang Enam Hari, umat Islam yang bertambah rasa lemah (powerless) dan orang mula percaya dengan teori konspirasi selepas menyaksikan kemenangan demi kemenangan Zionis (yang sebenarnya dicapai melalui strategi demi strategi). Bagi mereka, penjelasan yang lebih logik adalah Zionis mempunyai kawalan mutlak ke atas sistem dunia, sebab itulah umat Islam tidak mampu mengatasi mereka. [3]

Adakah umat Islam perlu menanggung seksa dan hina sehingga akhir zaman? Atau umat Islam akan berbangkit semula?

Ilmuwan Islam seperti Ibn Khaldun (1332-1406) dan Malik Bennabi (1905-1973) melihat tamadun sebagai kitaran yang akan mengalami fasa pembangunan, kemerosotan dan kejatuhan. Walaupun tamadun Islam kini berada di fasa kemerosotan, namun tidak mustahil bagi tamadun Islam untuk bangkit semula. Antara syarat untuk sebuah tamadun kembali berkembang adalah perkembangan ilmu. Dan untuk tujuan tersebut kita memerlukan ilmu atas landasan disiplin yang hakiki untuk berhadapan dengan cabaran semasa, bukan ilmu palsu yang tidak membawa manfaat malah menyebarkan fitnah.

Pada abad ke-19, China juga ditimpa nasib seperti Uthmaniyyah, tanahnya diratah, digelar ‘Sick Man of Asia’ sementara Uthmaniyyah digelar Sick Man of Europe. Namun, dengan strategi dan konspirasi yang tersendiri, China telah berjaya membangkit semula menjadi kuasa besar, mencipta ‘sistem’ sendiri untuk mencabar hegemoni Amerika. Para pendukung Teori Konspirasi masih terus mencipta teori untuk mengaitkan kebangkitan China dengan konspirasi Freemason-Illuminati. Teori Konspirasi umpama candu.

Tidak kira Zionis atau Illuminati, mereka semua hanyalah manusia biasa. Mereka mampu dikalahkan. Jangan kita percaya dengan Teori Konspirasi yang memberikan mereka status demi-god yang memiliki kuasa supernatural.

Dalam Al-Quran telah diterangkan hakikat tentang konspirasi (makr, مكر). Dalam Surah Ali Imran ayat 54 Allah SWT berfirman bahawa ‘wa makaru wa makarallah, wallahu khairul makirin’ (mereka merancang dan Allah juga merancang, dan Allah sebaik-baik perancang) yang merujuk kepada rancangan (konspirasi) Quraisy untuk membunuh Rasulullah s.a.w. yang telah berjaya dipatahkan.

Bahkan Rasulullah s.a.w pernah bersabda, ‘al-harbu khud’ah’. Kalamullah dan hadis bukan sahaja mengajar umat Islam untuk mengenali muslihat musuh, malah umat Islam sendiri perlu memiliki keupayaan untuk membalas muslihat, kerana peperangan hanya akan dimenangi oleh mereka yang lebih pandai merancang dan berkonspirasi.

Umat Islam perlu menjadi mandiri dan berkeyakinan untuk mengubah nasibnya. Sudah sampai masa bagi kita meninggalkan tahyul Freemason dan Illuminati setaraf demi-god ini.

Wallahua’lam.

Dan dengan itu, tamatlah Siri Bedah Konspirasi. Semoga bermanfaat.

Rujukan:

[1] William M. Hale, Turkish Foreign Policy Since 1774 (Routledge, 2013).

[2] Paul Hilberg (1961), The Destruction of the European Jews (Yale University Press, 1961).

[3] Michael Butter & Maurus Reinkowski (eds), Conspiracy Theories in the United States and the Middle East: A Comparative Approach (FRIAS, 2014


Mengapa Peluang Terselamat Tipis Walau Pesawat Jatuh Ke Dalam Air?

Baru-baru ini, kita digemparkan dengan terhempasnya pesawat penumpang Boeing 737-500 Sriwijaya Air SJ 182 pada Sabtu didalam perjalanan menuju Pontianak pada (9/1/2021), serpihan pesawat itu ditemui berhampiran Pulau Laki. Takziah diucapkan.

Pernahkah anda terbaca berita mengenai kejadian nahas berkaitan pesawat penumpang terutama sekali AirAsia QZ8501 yang telah terhempas lebih dua tahun lepas, atau nahas udara Air France 447 pada tahun 2009. Malah, sesetengah dari penumpang mereka ditemui tidak berpakaian, malahan kesemua penumpang dan kru meninggal dunia.

Apabila kita semua memikirkan semula melalui logik akal tersendiri, sudah pasti anda terfikir “mengapa mereka ini tidak gunakan jaket penyelamat yang ada di dalam pesawat, adakah mereka ini tidak tahu berenang? Air laut sahajakan, bukannya jatuh di atas konkrit mahupun tanah.” Namun jawapan untuk keadaan seperti ini adalah amat sukar dinyatakan jika diterjemahkan tanpa bukti-bukti saintifik.

Kejadian terhempasnya pesawat AirAsia QZ8501 dan Air France 447 berlaku apabila masalah teknikal dan kru membawa kepada nahas terhempas dilaut. Meskipun begitu, nahas dilaut masih mempunyai kebarangkalian atau peratusan untuk terselamat.

Seperti kejadian Ethiopian Airlines penerbangan 961 pada tahun 1996, pesawat itu dirampas pengganas dan terhempas di persisiran pantai Grande Comore, Pulau Comoros di Lautah Hindi. 125 maut dari 175 penumpang, kru serta tiga orang pengganas yang cuba merampas pesawat itu.

Namun, apakah yang membawa keadaan berbeza bagi dua pesawat yang dinyatakan di atas tadi, sehinggakan tiada penumpang mahupun kru yang terselamat? Apakah keadaan antara terhempasnya pesawat Ethiopian Airlines 961 ini berbeza dari kejadian AirFrance 447 serta AirAsia QZ8501.

Nahas Ethiopian Airlines 961 pada 23 November 1996, 50 orang dari 175 penumpang dan kru terselamat. Nahas US Airways Penerbangan 1549 pada 15 Januari 2009 di Hudson River di New York , kesemua 155 penumpang dan kru terselamat Nahas Ethiopian Airlines 961 agak berbeza kerana pendaratannya amat terkawal sebaik sayap menyentuh permukaan laut, sebelum fiuslaj pesawat terpisah apabila ia bertemu permukaan air. Dilaporkan, kelajuan pendaratan ketika itu adalah 175 knot iaitu 324 Km/j.

Namun untuk kes seperti AirAsia QZ8501 dan AirFrance 447, pesawat itu jatuh mendadak secara badan pesawat di dalam posisi mendarat, namun pada kelajuan agak tinggi. Berdasarkan dari data yang diperoleh oleh penyiasat NTSB (National Transportation Safety Board) melalui “Black Box”, selalunya keadaan ini terjadi kerana kehilangan daya terbang dan mengalami “stall”.

Apabila pesawat mengalami “stall”, pesawat tidak dapat menghasilkan daya angkatan. Ini bukan disebabkan oleh masalah mekanikal, seperti kegagalan enjin atau mengalami kerosakan. Sebaliknya, kapal terbang jatuh ketika sudut di mana ia memasuki di dalam pergerakan arus angin jauh lebih besar dari “critical angle of attack”.

Apabila ini berlaku, jumlah udara yang tidak mencukupi bergerak di bawah sayap pesawat untuk mengekalkannya. Akibatnya, pesawat akan jatuh, sehingga kehilangan altitud. Sehinggalah, “Angle of Attack” diselaraskan dengan betul.

Sekiranya pesawat cuba mendarat di permukaan lautan atau jatuh di atas permukaan laut pada kelajuan tinggi sama ada badannya mendatar atau terus menjunam (nose dive), arah gelombang dapat menyebabkan kerosakan pada badan pesawat.

Secara teoritikal, anda tidak akan terus meninggal dunia sehinggalah tubuh badan anda mengalami kece-deraan yang membawa maut. Apabila bahagian pesawat mula menyentuh air pada kelajuan tinggi, kesemua badan badan mahupun struktur pesawat menghentam anda. Ini ialah impak daripada pesawat berkelajuan tinggi dengan beratus kilometer sejam bertukar kelajuannya kepada sifar dalam sekelip mata.

Di dalam hal ini, penumpang tidak tahu mereka terhempas sehingga pesawat terhempas dilaut (Kejadian pesawat AirFrance 447). Jadi, anda boleh bayangkan sebuah pesawat bergerak pada kelajuan 500 ke 800 kilometer sejam, iaitu kelajuan biasa untuk jet penumpang, apabila ia mula terhempas dipermukaan air, kesannya sama seperti seakan-akan memandu kereta pada 500 km/h dan melanggarnya pada dinding konkrit.

Dengan kelajuan sedemikian, tubuh badan anda hanya ada beberapa sentimeter dari dinding pesawat sebelum badan anda “dimampat” akibat impak. Malah, troli makanan, sudu garpu, tubuh badan penumpang lain, kerusi, beg di atas anda turut akan melayang ke arah anda pada kelajuan seperti mana pesawat sedang terbang.

Tekanan G yang melampau sewaktu pesawat menjunam ke laut pula menghan-curkan organ dalaman penumpang dan kru sewaktu berlanggar dengan permukaan laut, meninggalkan cebisan tubuh yang kecil. Tali pinggang keselamatan yang dipakai penumpang memo-tong tubuh penumpang akibat kelajuan impak tinggi.

Rasa kesakitan bergerak melalui saraf badan pada kelajuan 1 meter persaat. Oleh itu, jika tulang hidung anda patah, signal kesakitan akan bergerak ke otak anda tidak sampai sesaat, ia akan mengambil masa satu saat sebelum otak anda menerima serta “memaklumkan” signal tersebut kepada bahagian otak yang menerima kesakitan seperti “dorsal posterior insula” . Tetapi, sebelum sempat otak anda hendak memproses maklumat kesakitan, otak anda ketika sudah pun hancur terburai akibat impak. Kema-tian adalah serta-merta.

Majoriti bedah siasat yang dilakukan pada ma-yat penumpang yang terkorban di dalam nahas pesawat yang melibatkan nahas dilaut pada impak berkelajuan tinggi ditemui mengalami trauma seakan dari pukulan objek tumpul seperti “blunt force”.

Di dalam erti kata lain, daya-G (G-Force) yang terhasil dari impak dipermukaan laut melebihi yang mampu ditanggung oleh tubuh badan manusia. Misalnya, apabila menyiasat ma-yat dari kemalangan atau nahas udara melibatkan kebakaran kabin, kesan jelaga boleh dikesan melalui saluran pernafasan, atau ditemukan kesan seolah-olah kesan asap kebakaran di dalam salur darah.

Apabila sebuah kabin penumpang pecah ditengah udara di altitud tinggi akibat penyahmampatan udara di kabin (cabin decompression) seperti kejadian pesawat Comet pada tahun 1953, tubuh yang diperiksa oleh bedah siasat, akan menemi kece-deraan seperti patah bahu dan tengkorak patah kerana tercampak keluar dari kabin bertekanan tinggi pada pesawat yang berkelajuan tinggi.

RUJUKAN:

What Happens When An Airplane Stalls?. https://monroeaerospace.com/blog/what-happens-when-an-airplane-stalls

The Last Four Minutes of Air France Flight 447. https://www.spiegel.de/international/world/death-in-the-atlantic-the-last-four-minutes-of-air-france-flight-447-a-679980.html


Imperialisme Keintelektualan Di Kalangan Orang Kita

Apakah dimaksudkan dengan Imperialisme Keintelektualan? Siapakah yang mengutarakan isu imperialisme keintelektualan dalam kalangan penyelidik? Tidak lain tidak bukan tentulah Prof Syed Hussein Al Alatas seorang ilmuwan Melayu yang berani menentang arus.

Satu kertas kerja yang diterbitkan pada tahun 2000 arwah telah menghurai secara jelas tentang imperialisme keintelektualan. Baginya, imperialisme selepas merdeka bukan sahaja dalam bentuk ekonomi dan sosial (budaya barat) tetapi juga dalam bentuk keintelektualan. Imperialisme keintelektualan bermaksud dominasi satu pihak ke atas pihak yang lain dalam bidang ilmu.

Contoh mudahnya begini, dahulu masyarakat Melayu ini begitu banyak manuskrip. Tetapi di mana majoriti manuskrip itu sekarang? Menurut Pusat Penyelidikan Manuskrip UKM terdapat 10,000 ke 15,000 judul manuskrip di 151 perpustakaan, arkib dan muzium di 28 negara. 95% belum dikaji. Kita hanya mengharapkan sarjana barat untuk mengkajinya?

Arwah memberi contoh apabila dia pergi ke Kelantan, beliau bertemu dengan bomoh yang terkenal. Bomoh itu telah menceritakan kesemua informasi tentang ilmu pembomohan Melayu lama kepada penyelidik British yang kemudian diterbitkan tanpa memberi kredit kepada pemberi informasi. Kemudian ilmu itu pula dicedok oleh orang kita selepas merdeka yang memberi kredit kepada ‘sarjana’ inggeris itu tadi.

Contoh kedua, seorang kawannya sarjana falsafah. Arwah telah bertanyakan kepada tidak menyelidik falsafah Islam seperti Jalaludin Rumi. Jawapannya falsafah sebelum Hegel tiada nilai. Contoh yang menarik adalah mengenai sejarah Singapura. Sarjana British menyatakan bahawa Singapura dibuka oleh Stamford Raffles. Dan ianya kekal sehingga sekarang.

Arwah pernah menulis satu artikel yang akhirnya menjadi buku yang bertajuk “Mitos Peribumi Malas” yang diterbitkan oleh DBP. Dalam buku ini secara terang-terangan arwah menempelak sarjana dan penjajah barat yang menyatakan orang pribumi ini malas. Bermula pada tahun 1613 setelah satu abad penjajahan Portugis di Melaka, Melayu dilaporkan sebagai menggunakan waktu untuk bersenang lenang dan mengabaikan pelajaran seperti sastera. Inilah titik mula laporan negatif terhadap orang Melayu. Tapi di mata sarjana Inggeris lagi teruk hingga menyatakan pribumi malas. Walaupun begitu terdapat sarjana Inggeris yang memberi laporan yang baik tentang orang Melayu seperti Frank Swettenham.

Maka arwah telah menulis buku tersebut bagi menafikan. Antaranya tentang dasar penjajah seperti monopoli ekonomi (dimana orang Melayu pedagang dan peniaga tetapi lama kelamaan diambil alih oleh koloni), buruh, dasar pendidikan penjajah, pentadbiran penjajah dan sebagainya. Bacalah buku ini untuk maklumat lanjut.

Walaupun adanya perkembangan ilmuwan yang mula menyelidik untuk menjadikan ilmu itu bebas dari pengaruh imperialisme tetapi perkembangannya sangat perlahan. Antara tokoh ilmuwan yang banyak menyelidik sendiri ilmu adalah mendiang Dr Liaw Yock Fang yang telah mengkaji dan menulis serta menerbitkan semula kitab Undang-Undang Melaka dan Undang-Undang Laut. Beliau telah pergi ke Vatikan City untuk membuat kajian salinan asal yang terdapat di sana. Hasilnya banyak ilmu seperti air pasang surut, carta-carta pengiraan bulan dan matahari, berbeza dengan tohmahan yang mengatakannya sekadar sebuah kisah dongeng.

Ilmuwan lain adalah seperti Prof Dato Teo Kok Seng yang bertegas bahawa Tamadun Sungai Batu dimaksudkan di dalam silibus buku teks sebagai tamadun Melayu tertua. Prof Dato Shamsul Amri Baharuddin telah menubuhkan Institut Oksidental bagi mengkaji pertembungan ilmu barat dan timur. Contoh paling ketara buku teks negara kita. Masih lagi menyatakan Melaka kalah disebabkan oleh senjata seperti keris.

Para ilmuwan… kajilah manuskrip kita yang ada di negara luar.


Makhluk Asing Mungkin Peramah Tetapi…

Persoalan sama ada makhluk asing ini wujud atau tidak sentiasa menggamit perhatian para saintis dari pelbagai disiplin. Justeru, usah terkejut jika ada saintis yang menghantar mesej ke angkasa lepas dengan harapan mewujudkan komunikasi dengan makhluk berkenaan. Bagaimanapun, Dr Michio Kaku berpandangan ia boleh membuka jalan kepada penaklukan bumi oleh makhluk berkenaan.

Ya, sesiapa yang membacanya merasakan ini sebagai satu jenaka. Tetapi komen ahli teori fizik terkenal ini timbul tatkala Teleskop Angkasa Lepas James Webb hampir siap sepenuhnya dan bakal dilancarkan ke angkasa lepas pada Oktober ini. Teleskop yang bernilai AS$8.8 bilion dilihat bakal mengatasi Teleskop Angkasa Lepas Hubble dengan keupayaan melihat lebih banyak galaksi termasuk planet-planet untuk dikaji saintis.

Dengan kelebihan yang dimiliki Webb, Kaku melihat peluang mengadakan komunikasi dengan peradaban makhluk asing amat tinggi. Ini berikutan dengan lambakan galaksi yang dilihat, ia membuka ruang kepada kajian pelbagai planet termasuk yang berpotensi mengandungi hidupan. Begitupun, beliau melihat idea tersebut sebagai idea merba.ha.ya dengan menjadikan kisah Hernan Cortes dan Moctezuma sebagai perbandingan.

Bagi pengkaji kisah Conquistador, Cortes merupakan figura yang bertanggungjawab menjatuhkan Empayar Aztec selepas berbulan-bulan dilayan dengan baik oleh raja terakhir empayar tersebut, Moctezuma II selepas tiba di situ pada awal abad ke-16. Bagaimanapun, pertelagahan tercetus selepas baginda mendapati Cortes mula merancang menggulingkan baginda dan menjadikan seluruh wilayah Aztec sebagai jajahan baru Sepanyol.

Tidak mahu melepaskan peluang yang terhidang, Conquistador itu menahan Moctezuma sebagai tebusan dan dijadikan sebagai proksi Cortes di situ. Akhirnya, baginda dikatakan dihukum b.un.uh oleh warganya sendiri tetapi versi kisah tersebut diragui sesetengah pakar sejarah. Sesetengah pakar berpandangan Moctezuma dib.un.uh oleh pihak Sepanyol selepas gagal menenangkan warganya daripada menentang mereka.

Bagi Kaku, kisah ini mempunyai beberapa pengajaran. Pertama, prospek pe.ra.ng antara kedua-dua spesis bila berlakunya pertembungan tamdun berbeza. Kedua, kepentingan komunikasi terutama mengelak salah faham yang boleh saja menjadi pencetus konflik antara kedua-dua pihak.

Dalam kes Moctezuma, baginda didakwa Cortes bersedia menyerahkan kerajaannya agar dinaungi oleh Sepanyol. Bagaimanapun, dakwaan ini lebih bersifat sebaliknya – baginda menetapkan kedudukannya sebagai pemerintah Aztec yang sah kepada pihak Sepanyol. Para sejarawan percaya titah Moctezuma ini sengaja diseleweng oleh Cortes bagi menjustifikasikan kempen keten.ter.aan mereka di Mexico dan mendapatkan sokongan Raja Charles V.

Prospek se.ra.ngan makhluk asing ke atas bumi mendapat reaksi bercampur-campur dalam kalangan komuniti saintifik. Ada yang bersikap positif terhadap prospek tersebut walaupun ini bermakna makhluk asing akan datang ke bumi. Tetapi ada juga yang melihat sebarang mesej makhluk asing yang diterima berupaya mengha.nc.urkan peradaban manusia seperti mana Rom dilanda kekacauan pada tempoh awal penyebaran agama Kristian.

RUJUKAN:

Smith, A. (2021). ALIENS WOULD BE ‘FRIENDLY BUT WE CAN’T GAMBLE ON IT’ IN CASE THEY INVADE EARTH, SAYS STRING THEORIST MICHIO KAKU. The Independent.


Fatima al-Samarqandi – Fuqaha Yang Digilai Abad Ke-12

Lebih sembilan abad yang lalu, terdapat seorang fuqaha bermazhab Hanafi terkenal yang tinggal di Samarkand bernama Muhammad bin Ahmad al-Samarqandi. Beliau menjadi rujukan ramai ulama dan pemerintah ketika itu dalam soal fiqh. Tetapi kunjungan mereka turut didorong atas nama cinta – selepas melihat puterinya bernama Fatima al-Samarqandi.

Fatima bukan calang-calang wanita ketika itu. Selain dikenali kerana kecantikannya, beliau juga merupakan seorang yang bijak. Dibesarkan dan dididik oleh Muhammad, Fatima menjadi seorang fuqaha hebat dan masak dengan kitab karangan bapanya, Tuhfat al-Fuqaha.

Disebabkan kecantikan dan kebijaksanaan yang dimilikinya, ramai pemerintah Arab ketika itu berusaha memperisterikannya. Bagaimanapun, Fatima langsung tidak menunjukkan minat terhadap kekuasaan, emas dan sutera. Sekiranya mana-mana lelaki mahu memperisterikannya, mereka perlu memenuhi satu syarat: berikan ulasan terbaik berkenaan Tuhfat al-Fuqaha.

Ini mendorong ramai ulama berlumba-lumba menghasilkan ulasan terbaik berkenaan Tuhfat al-Fuqaha. Syarat yang ditetapkan Fatima secara tidak langsung memperkayakan lagi bidang fiqh ketika itu. Salah seorang yang mengulas kitab berkenaan ialah seorang pelajar Muhammad dari Turkistan bernama Ala al-Din al-Kasani.

Pada akhirnya, beliau yang terpilih sebagai bakal suami Fatima kerana menunjukkan ulasan terbaik terhadap Tuhfat al-Fuqaha. Kitab ulasan ini diberi judul Bada’i al-Sana’i dan menjadi rujukan para ulama fiqh. Menariknya, Fatima turut menjadikan Bada’i al-Sana’i sebagai mahar perkahwinannya dengan Ala al-Din.

Selepas berkahwin, kedua-duanya saling menyokong dalam soal menentukan fatwa sesebuah isu. Sekiranya Ala al-Din merasakan isu ini sukar difikirkan berseorangan, maka Fatimalah yang menjadi rujukan. Malah, beliau juga membantu menambahbaik fatwa yang dikeluarkan suaminya bagi memastikan ia bertepatan dengan syarak. Setiap fatwa dikarang oleh Fatima dan ditandatangani oleh tiga orang, dua daripadanya berperanan sebagai saksi.

Pada satu ketika, kedua-duanya berhijrah ke Asia Minor dan berkhidmat dengan kerajaan Saljuk di Konya. Reputasi Ala al-Din bagaimanapun tercemar selepas beliau bertindak memukul lawannya ketika hangat berdebat tentang isu ijtihad. Pukulan itu dibuat sebagai membalas cemuhan lawannya yang menuduh beliau sebagai pendukung Muktazilah.

Pemerintah Saljuk ketika itu segera menghentikan perdebatan dan mempertimbang semula kedudukan Ala al-Din di Konya. Atas nasihat wazirnya, beliau dilantik sebagai duta kerajaan ke Aleppo yang ketika itu ditadbir oleh mentor Salahuddin Yusuf al-Ayubi, Nuruddin Zengki. Sebaik mengetahui apa yang menimpa Ala la-Din, Nuruddin melantik beliau sebagai salah seorang tenaga pengajar di Madrasah Hallawiya.

Sementara Fatima pula memainkan peranan sebagai penasihat peribadi Nuruddin. Tidak mustahil semasa tahun-tahun itu, beliau dan suaminya, Ala al-Din pernah bertemu dan memberi nasihat fatwa kepada Salahuddin sebelum diutus oleh Nuruddin ke perbatasan. Yang pasti, ramai wanita tidak sabar mendengar mutiara kata Fatima setiap kali diminta menghadap di istana.

Walaupun mendapat pelbagai kelebihan semasa di Aleppo, Fatima mula merindui tanah airnya itu. Sedar akan keinginan isterinya itu, Ala al-Din memohon agar khidmatnya dilepaskan Nuruddin bagi membolehkan mereka sekeluarga pulang ke Samarkand. Bagaimanapun, hasratnya ditolak oleh mentor Salahuddin itu.

Sebaik mengetahui keinginan Ala al-Din itu didorong oleh kerinduan Fatima terhadap Samarkand, Nuruddin mengutus beberapa orang bangsawan wanita untuk memujuknya kekal di Aleppo. Pada akhirnya, beliau bersetuju untuk kekal di situ.

Di Aleppo, Fatima dan Ala al-Din bukan saja membesarkan putera mereka, Mahmoud sebagai ulama fiqh terkenal. Malah, kedua-duanya terus menyumbang dalam bidang fiqh dan hadis menerusi penulisan masing-masing.

Fatima kembali ke hadrat Penciptanya pada 1185 di Aleppo. Sejak pemergian isterinya itu, menjadi rutin harian Ala al-Din menziarahi kubur wanita yang dicintainya itu. Beliau kemudiannya kembali ke rahmatullah pada 1191 dan dikebumikan bersebelahan Fatima, insan yang paling dicintainya itu. Hari ini, kubur kedua-duanya yang dikenali sebagai Qabr al-Mar’ah wa Zawjiha (Kubur Si Wanita & Suaminya) di Perkuburan al-Saaleheen, Aleppo sentiasa diziarahi ramai.

RUJUKAN

Bugra Ekinci, E. (2022, 10 Januari). The winner gets the girl!. Daily Sabah.


Kisah Muawiyah Dan Al-Hajb (Pegawal Istana)

Sesungguhnya khalifah Muawiyah adalah pemimpin Islam yang pertama sekali menubuhkan al-Hajib bagi mengawal pintu istana. Tugas mereka adalah melaporkan kepada Khalifah akan tetamu yang ingin berjumpa dengannya maka Khalifah yang akan membuat keputusan sama ada membenarkan mahupun melarang.

Golongan Al-Hajib yang dipilih ini harus mengetahui nasab , kedudukan dan taraf seseorang. Menurut sejarah terdapat 4 orang bekas hamba Muawiyah yang ditugaskan melakukan perkara ini seperti Abu Ayyub, Shafwan dan Saad. Walaupun sesetengah golongan memandang negatif perbuatan Khalifah Muawiyah ini namun sejarawan islam yang bernama Ibn Khaldun di dalam tarikh Ibn Khaldun (2/49-50) memandang perbuatan ini dengan positif iaitu beliau berkata:

“Perkara pertama yang digunakan oleh para khalifah adalah pintu untuk menutup dirinya dari masyarakat kerana mereka khuatir pengkhianatan Khawarij dan lainnya sebagaimana dialami oleh Umar, Ali, Muawiyah dan Amr bin al-Ash dan lainnya. Di samping membukan pintu itu membuatkan orang beresak-esak, di pintu mereka dan menyibukkan mereka dari tugas penting. Maka khalifah menunjuk orang untuk mengatur kedatangan masyarakat kepadanya dan orang tersebut disebut dengan Hajib.”

Penjelasan ibn Khaldun ini menunjukkan pembaharuan yang dilakukan oleh Khalifah Muawiyah amatlah diperlukan kerana nyawa khalifah sentiasa diancam oleh golongan Khawarij dan Syiah yang sentiasa mengancan nyawanya. Selain itu kedudukan Syam yang berdekatan dengan wilayah Rom Byzantine juga turut menyebabkan Khalifah Muawiyah terdedah kepada ancaman ini.

Khalifah Muawiyah telah melihat 3 khalifah sebelum ini dengan mudah dibunuh oleh kelompok penentang akibat sistem kawalan keselamatan yang lemah. contoh kewujudan sistem ini dapat dilihat melalui catatan Ibn Abdi Rabbih di dalam Al-Aqd al Farid 1/68 iaitu pada suatu hari Al-Ahnaf bin Qais dan Muhammad bin Al-Ay’ats berdiri di pintu khalifah Muawiyah yang pertama, Al-Ahnaf telah diizinkan terbih dahulu untuk masuk namun Muhammad bergegas sehingga dia mendahului Al-Ahnaf dan masuk sebelumnya.

Apabila Khalifah Muawiyah melihat perkara itu dia berasa sedih dan marah. Dia berkata pada Ahnaf “Demi Allah aku tidak mengizinkannya sebelummu sebaliknya aku ingin engkau masuk sebelumnya, sebagaimana kamiengurusi perkara-perkara kalian, kami juga memperhati adab sopan santun kalian. Seseorang tidak mempercepatkan langkah kepadku kecuali dia merasakan kekurangan pada dirinya.”

Rujukan:

Daulah Umawiyah oleh dr.Yusuf al-isy (edisi terjemahan pustaka al-kauthar 2013)al-a’lam al-islami fi al-ashr al-umawi oleh Prof Dr Abdussyafi muhammad Abdul Lathif
(edisi terjemahan pustaka al-kauthar 2014)

Muawiyah bin Abu Sufyan Sakhsiyatuhu wa asrahu al-dawlah al-Sufyaniyah oleh dr.ali muhammad al-shalabi (edisi terjemahan darul Haq 2012)


Konsep Hospital Waqf Tamadun Islam

Salah satu sumbangan dunia Islam semasa Zaman Emas Islam adalah perkembangan dan kemajuan manusia dalam bidang perubatan dan pengenalan kepada konsep ‘waqf’.

Sebuah hospital telah dibina di dalam sebuah kompleks besar yang digelar sebagai Kompleks Qalawun menempatkan masjid, perpustakaan, kawasan makam dan paling penting, sebuah hospital, yang dikatakan paling moden dan mewah pernah dibina di dunia ketika kegemilangannya.

Kompleks ini beserta hospitalnya dibina atas titah perintah Sultan Mesir ketika itu iaitu Sultan Mansur Qalawun dalam tempoh 13 bulan sahaja.

Kompleks ini yang indah dengan senibina Mamluk kebanyakannya dibina menggunakan tenaga hamba perang Mongol yang ditawan dalam beberapa siri pertempuran menjelang kekalahan Mongol dalam Perang Ain Jalut yang berlangsung hanya pada 1260 selepas mereka menjarah Baghdad dua tahun sebelumnya.

Apa yang menarik, perhidmatan hospital ini adalah percuma dan dibiayai dengan dana wakaf yang telah dikumpulkan oleh Sultan Mansur sendiri dan dari semua dermawan ketika dinasti Qalawun memerintah Mesir di bawah Empayar Mamluk.

Dalam dokumen ‘Waqfiyah’ hospital ini ditulis;

“Hospital ini akan merawat semua pesakit, lelaki dan wanita, sehingga mereka kembali sembuh sepenuhnya.”

“Semua kos rawatan akan ditanggung hospital sama ada untuk mereka yang datang dari jauh atau dekat, sama ada penduduk tempatan atau orang asing, kuat atau lemah, hamba atau bangsawan, kaya atau miskin, bekerja atau menganggur, buta atau celik, kurang upaya anggota atau fikiran, pandai atau bodoh.”

“Tidak akan ada keadaannya mereka ini semua perlu membayar, semuanya akan diterima dan tidak akan ada yang akan berbicara tentang bayaran.”

“Semua perkhidmatan di sini adalah demi Allah Yang Maha Pemurah.”

Terjemahan langsung dari ‘Waqfiyah’ Hospital Sultan Al-Nasir Qalawun, Kaherah ini bertarikh 1285.

Hospital di dalamnya mula beroperasi sehingga lebih 400 tahun sejak zaman anakanda Sultan Mansur iaitu Sultan Nasir Qalawun memerintah Mesir, dari zaman Empayar Mamluk sehingga lewat Empayar Uthmaniyyah sekitar 1910.

Hospital dengan konsep wakaf ini dibina dan dioperasikan dengan baik sedang Eropah dan dunia Kristian ketika itu masih bergelut dengan penularan wabak dan peperangan sesama mereka pasca keruntuhan Empayar Byzantium.

Eropah ketika itu memiliki masalah sosiobudaya, ekonomi dan penjagaan kesihatan yang teruk, masih mundur dalam aspek penjagaan kebersihan, kesihatan dan sanitasi awam kerana masih berada dalam Zaman Gelap yang hanya berakhir sekitar 1500.


Langkah Tel Aviv – Runtuhnya Kerajaan Netanhayu

Israel tidak pernah mempunyai sebuah kerajaan majoriti sejak zaman David Ben-Gurion lagi. Populariti Golda Meir yang membuak-buak pun tidak cukup untuk melepasi garisan 61 kerusi Knesset. Jadi sejak kemerdekaan lagi kerajaan Israel adalah kerajaan minoriti, dibentuk melalui kerjasama politik (coalition).

Pada mulanya, Presiden Israel perlu tengok dulu – ketua parti mana paling relevan untuk membentuk kerajaan. Ketua parti itu yang akan mendapat mandat pembentukan kerajaan (untuk memulakan perbincangan dengan ketua parti lain). Benjamin Netanyahu paling menyerlah dalam bab ini.

Meskipun mendapat tempat kedua dalam pilihan raya 1996 dan 2009, beliau diberi mandat terlebih dahulu… kerana Presiden Israel berpendapat beliau paling relevan untuk diberi mandat.

Netanyahu cekap menggunakan pengaruh politiknya untuk berganding dengan parti lain. Akan tetapi, bermula tahun 2017, beliau dituduh mengamalkan ra.suah, menipu, pec.ah amanah dan menya.lah.gunakan kuasa.

Dan pihak peguam negara membuka tiga kes pada 28 Februari 2019 (Talmazan & Goldman, 2019), tidak sampai dua bulan sebelum pilihan raya. Netanyahu mendapat 35 kerusi; begitu juga Benny Gantz yang mengetuai gabungan tiga parti – Resilience, Yesh Atid (hafal nama ini) dan Telem.

Pilihan raya ini memulakan krisis politik Israel. Kerana Netanyahu tidak dapat membentuk kerajaan. Mereka bertembung sekali lagi beberapa bulan kemudian. Gantz kali ini mendapat kerusi paling banyak.

Namun dalam kalangan mereka agak berbeza pendapat. Avigdor Lieberman daripada parti Yisrael Beytenu tidak mahu bergabung dengan mana-mana parti Arab (The Joint List). Netanyahu mahu sebuah kerajaan Zionis yang kuat, bermakna kena gabung dengan parti-parti ultra-Ortodoks.

Tarik tolak, tµmbµk tendang, sepak terajang, tiada siapa dapat membentuk kerajaan. Pilihan raya terpaksa diulangi berkali-kali, sampailah 23 Mac 2021. Yesh Atid bergerak sendiri (tiada kena mengena dengan Gantz).

Netanyahu mendapat 30 kerusi, dengan Yesh Atid 17 sahaja. Dan Gantz pula sekadar lapan. Netanyahu diberi peluang untuk membentuk kerajaan. Beliau gagal. Lalu Presiden Reuven Rivlin memberi mandat kepada ketua Yesh Atid pula, bernama Yair Lapid.

Bekas Wartawan Yang Menjadi PM Tepi

Perjalanan Yair Lapid ke kemuncak kuasa tidak mudah. Beliau diyakini dapat melepasi 61 kerusi. Tiba-tiba, Israel bertembung pula dengan Palestin dengan segala kes melibatkan Masjid al-Aqsa dan ser.angan roket Gaza.

Percaturan kerajaan Israel (baca: Benjamin Netanyahu) entah kenapa nampak macam persediaan pilihan raya baru. Elok Lapid tengah berbincang dengan parti Ra’am, pimpinan Mansour Abbas. Isu ini terjadi. Abbas menangguhkan segala perbincangan.

Asalnya sampai Naftali Bennett enggan bekerjasama dengan Lapid kalau tiada Netanyahu (Hauser Tov, 2021).

Lapid enggan menyerah kalah, kerana beliau masih ada mandat yang lµpµt dalam masa 18 hari (Shlezinger & Roth-Avneri, 2021).

Bennett katanya mendapat µgµtan bµnµh kerana enggan menyokong Netanyahu asalnya. Tetapi pada 23 Mei, Bennett bertukar fikiran balik mungkin kerana Netanyahu jelas tidak dapat membentuk kerajaan.

Bagi beliau, kemelut politik Israel sekarang ini menyebabkan negaranya lemah, tidak berfungsi dan malu di mata dunia (Wootliff, 2021).

Untuk elak pilihan raya baru, beliau menyokong Lapid semula. Sementara itu, Lapid sudahpun menimang sokongan Lieberman daripada parti Yisrael Beytenu.

Gabungan Kerajaan Bersejarah

Selama ini Israel mempunyai kerajaan majoriti dalam kalangan parti Yahudi. Buat julung kalinya, Yair Lapid bakal membentuk kerajaan bersama gabungan parti Arab iaitu The Joint List dan parti Ra’am.

Dalam usaha untuk menggagalkan Lapid, pihak Netanyahu membuat janji pada Ra’am. Likud akan meminda perundangan berkontr.oversi berkenaan dengan perumahan haram (undang-undang Kaminitz).

Jelas sekali Likud berjanji sebegini bukan untuk ditepati pun (harap maklum Netanyahu sudah tiada mandat). Likud hanya berjanji kerana tahu Ra’am akan tuntut janji sama daripada Lapid.Dan ya, memang Ra’am tuntut pun tetapi mengalah dalam semangat bermuhibah. Semua parti akhirnya bersetuju dalam sebuah kerjasama anti-Netanyahu.

Dibawah rangka kerja ini, Naftali Bennett akan menjadi Perdana Menteri terlebih dahulu. Dan Lapid menghubungi Reuven Rivlin dengan jaminan bahawa beliau telah berjaya.

RUJUKAN:

Hauser Tov, M. (2021, Mei 13). Bennett Says Lapid Government Is Off the Table, Renews Talks With Netanyahu’s Likud. Haaretz.

Shlezinger, Y, & Roth-Avneri, D. (2021, Mei 14). Bennett bails on unity government with Lapid due to security situation. Israel Hayom.

Talmazan, Y., & Goldman, P. (2019, Mac 1). Israeli Prime Minister Benjamin Netanyahu to be (ditapiskan) on (ditapiskan) charges. NBC News.

Wootliff, R. (2021, Mei 23). Breaking silence, Bennett (ditapiskan) at gov’t, signals openness to ‘change coalition’. The Times of Israel.


Pergunungan Tibet Bakal Keluarkan Virus Berbahaya Kepada Manusia?

Pemanasan global semakin membimbangkan, terutamanya glasier-glasier yang sekian lama membeku di kawasan pergunungan kerana ia mencair dan bakal menaikkan paras air laut di masa akan datang.

Bukan itu saja, glasier yang mencair ini akan melepaskan bakteria-bakteria yang berbahaya. Ya, glasier seperti ‘bom masa’ yang akan menjahanamkan para hidupan di Bumi!

Dua tahun lepas, kumpulan penyelidikan yang diketuai oleh ahli mikrobiologi bernama Zhi-Ping Zhong mengkaji glasier-glasier di pergunungan Tibet bagi mengetahui isi kandungan glasier tersebut.

Keputusan menunjukkan glasier Tibet ini mengandungi zarah-zarah habuk, gas, dan sebanyak 968 spesis bakteria! Sebelum kajian ini, terdapat kajian pada tahun 2015 menunjukkan bahawa pengkaji menemui sejenis virus kuno berusia 30,000 tahun iaitu spesis Mollivirus sibericum yang membeku dalam glasier yang sama.

Menurut ahli glaciologi (kaji glasier) bernama Lonnie Thompson yang terlibat dalam kajian Zhong, mereka tidak tahu banyak tentang spesis virus dan bakteria yang tahan dengan keadaan ekstrem seperti dibekukan dalam glasier ini. Mereka harus melakukan kajian lanjut terhadap organisma kecil ini bagi memahami bagaimana ia tahan dengan keadaan ekstrem.

Jika mereka tidak bertindak cepat terhadap virus dan bakteria beku ini, organisma kecil ini akan merebak ke sungai dan laut selepas glasier mencair sepenuhnya. Haiwan dan penduduk China dan India berdekatan pergunungan Tibet akan meminum sumber air yang mengandungi virus dan bakteria kuno ini.

Kalau keadaan ini terjadi, mungkin kita akan menghadapi wabak dunia lagi teruk dari Covid. Kita berdoa sajalah agar glasier Tibet ini tidak menjadi penyebab satu lagi wabak dunia yang berbahaya.


Empat Kanak-Kanak Untuk Dijual

Gambar ini menghiasi dada sebuah akhbar yang diterbitkan agensi akhbar tempatan iaitu Vidette-Messenger, terletak di Valparaiso, Indiana, Amerika Syarikat, bertarikh 5 Ogos,1948. ‘Iklan’ ini juga turut diterbitkan beberapa akhbar lain.

Sedikit latar belakang mengenai akhbar tersebut, Vidette-Messenger telah ditukar namanya kepada Vidette-Times setelah dibeli oleh Howard Publications pada tahun 1994.

Dapat dilihat dengan jelas perasaan gementar dan keliru kanak-kanak di dalam gambar tersebut apabila melihat ibu mereka yang mengandung itu memalingkan wajahnya dari jurugambar.

Kapsyen yang tertulis mengenai gambar yang disiarkan didalam akhbar tersebut adalah seperti berikut;

“Papan tanda besar ‘Untuk Dijual’ yang terletak di halaman sebuah rumah di Chicago, seakan menggambarkan kisah tragis pasangan suami isteri Encik dan Puan Ray Chalifoux yang berdepan tindakan pengusiran dari apartmen mereka. Tanpa tempat untuk memohon pertolongan, pemandu trak arang batu yang kini tidak mempunyai pekerjaan dan isterinya membuat keputusan untuk menjual keempat-empat anak mereka. Puan Lucille Chalifoux memalingkan wajah dari kamera sambil ditenung anak-anaknya dengan rasa keliru. Di anak tangga bahagian atas adalah Lana dan Rae, masing-masing berumur 6 dan 5 tahun. Manakala di anak tangga bawah adalah Milton dan Sue Ellen, masing-masing berumur 4 dan 2 tahun.

Ada di antara ahli keluarga Puan Chalifoux menuduh beliau bahawa gambar ini hanyalah sekadar lakonan dan beliau telah dibayar untuk melakukan perkara sebegini. Namun sebaliknya, Puan Chalifoux memang telah berniat dan serius untuk menjual anak-anaknya. Dalam masa 2 tahun selepas gambar ini diambil, kesemua anak termasuk bayi di dalam kandungan beliau juga telah dijual kepada keluarga berlainan.

Dipisahkan..

Rae Ann Mills dan adik lelakinya Milton telah dijual kepada keluarga pasangan Zoeteman pada 27 Ogos, 1950. Nama mereka juga telah ditukar menjadi Beverly dan Kenneth. Walaupun situasi di rumah keluarga kandung mereka berdua berada dalam keadaan genting, rumah “ibu bapa baru” mereka bukanlah penyelamat kepada kedua-dua adik beradik malang tersebut.

Mereka sering dirantai di bangsal dan dipaksa bekerja lebih masa di ladang milik keluarga tersebut. Milton masih memperingati tentang ketika dipanggil ‘hamba’ oleh figura bapa barunya. Satu gelaran yang ‘diterima’ Milton oleh kerana tidak memahami maksud disebalik perkataan itu.

Walaupun Rae Ann dan Milton tidak melalui proses pengambilan anak angkat secara rasmi oleh pasangan ‘durjana’ tersebut, adik mereka iaitu David apabila ketika gambar diambil berada di dalam rahim ibu kandung mereka, telah melalui proses pengambilan anak angkat secara sah disisi undang-undang oleh pasangan lain iaitu Harry dan Luella McDaniel.

David dan ibubapa baru beliau yang hanya tinggal beberapa batu dari kediaman pasangan ‘dari neraka’ Zoeteman, memperingati bahawa beliau sering melawati kakak dan abangnya dengan mengayuh basikal, untuk membuka rantai mereka berdua, sebelum pulang ke rumahnya.

Meningkat remaja.

Ketika Rae Ann berumur 17 tahun, beliau meninggalkan rumah tersebut, tidak lama selepas mengalami situasi kejam dan traumatik, apabila beliau telah diculik dan dirogol yang kemudiannya mengakibatkan gadis remaja itu mengandung. Rae Ann telah dihantar ke rumah bagi remaja mengandung dan selepas melalui proses bersalin, setibanya Rae Ann kembali pulang ke rumah, bayi Rae Ann telah diserahkan sebagai anak angkat.

Manakala apabila Milton meningkat dewasa pula, Milton bertindak balas dengan amukan ganas yang disebabkan oleh segala pukulan, penderaan dan kelaparan yang dihadapi beliau. Hakim memutuskan bahawa Milton merupakan ancaman kepada masyarakat. Dan beliau menghabiskan beberapa tahun di sebuah hospital mental selepas terpaksa memilih diantara hospital mental dan pusat tahanan juvana.

Kedua-dua beradik tersebut tidak mengetahui nasib apa yang menimpa terhadap dua lagi adik beradik mereka iaitu Lana dan Sue Ellen. Walaubagaimanapun, ia selepas bertahun-tahun kemudian, mereka dapat berhubung kembali melalui media sosial. Bagaimanapun, Lana telah meninggal dunia pada tahun 1998 akibat kanser, tetapi Sue Ellen masih hidup.

Sue Ellen dibesarkan tidak jauh dari rumah asal mereka di kejiranan Chicago East Side. Pendapat Sue Ellen mengenai ibu kandung mereka adalah seperti berikut;

“She needs to be in hell burning”.

Dewasa

Wanita di dalam gambar iaitu ibu kandung mereka, telah berkahwin lagi sekali, selepas ‘memberi’ atau menjual 5 orang anak-anaknya dan kemudiannya memperoleh 4 orang anak perempuan yang baharu bersama suami baru.

Apabila anak-anak yang telah dijual itu bertemu ibu kandung mereka, mereka menggambarkan beliau seperti seolah tiada rasa kasih dan sayang dan langsung tiada penyesalan terhadap perbuatan beliau menjual mereka.

Walaubagaimanapun, David McDaniel mempunyai pendapat yang berlainan tentang sikap dingin ibunya dan ianya seperti berikut;

“Sejurus ibu melihat saya, ibu berkata ‘Kamu kelihatan seperti ayah kamu’ .”

Tambah McDaniel lagi;

“Ibu tidak pernah memohon maaf. Ketika itu, ia adalah tentang kemandirian. Siapa kita untuk menghukum? Kita hanyalah manusia, kita semua membuat kesilapan. Dia (ibu) mungkin fikirkan tentang anak-anaknya, dan tidak mahu mereka (kami) mati.”

Menurut perspektif Milton tentang situasi tersebut adalah seperti berikut;

“Ibu kandung saya, tidak pernah menyayangi saya. Ibu tidak memohon maaf kerana menjual saya. Ibu sangat bencikan saya, sehingga dia tak kisahkan saya.”

Sumber:

“4 Children for Sale”, 1948. Retrieved from: https://rarehistoricalphotos.com/4-children-sale-1948/

“Finding peace in a life sold for $2”. Retrieved from:https://nypost.com/2013/07/14/finding-peace-in-a-life-sold-for-2/